2 Piita 2 | Bible.is\n1Yu did av faalz prafit we yuus tu kom tu di piipl dem iina di paas, a siem so nou faalz tiicha wi kom tu unu. Widout unu iivn si wa a gwaan, dem wi siniik iin di faalz sitn we dem tiich fi mek unu chrie. An dem aal a se Jiizas Krais, di Laad an Maasta, a no fi dem Laad, wen a im siem wan did pie fi mek dem go frii, so dat sin no av no powa uova dem. Bot bifuo dem iivn riyalaiz, a el an powda ous dem a bring dong pan demself. 2A uol iip a piipl ago fala dem an du aal kaina naasinis. An sieka wa dem du, ada piipl ago waahn se aal kaina bad sitn bout di wie we riili liid tu Gad — an aal gi da wie de bad niem. 3Sieka ou dem faalz tiicha ya griidi, dem ago mek op tuori fi chrai mek moni aafa unu. Bot a lang taim nou dem jojment redi. An Gad naa sliip, im ago mash dem dong!\n4Kaaz ef Gad neehn iivn spier di ienjel dem we did sin, bot did chuo dem chriet dong a el we dem chien op iina di daak a wiet til jojment kom, 5an ef im neva spier di uol-taim worl wen im sen flod pan di piipl dem we no bizniz wid im an no lisn we im se, an onggl siev Nowa — wan priicha we priich bout di rait wie — plos sevn ada piipl, 6an ef im fling jojment pan tuu siti, Sadam an Gomaro an bon dem dong a grong, an yuuz dem fi waan piipl an mek dem si a wa ago riich piipl we no bizniz wid im an we no lisn im, 7an ef im siev Lat, wan man we du wa rait iina Gad yai, an uu did taamentid iina im suol sieka di doti laif we di wikid piipl dem roun im did a liv, 8kaaz da man de we did gud iina Gad yai an du wa rait, im did liv mongks wikid piipl die afta die an im suol did jos taamentid sieka aal a di rang sitn dem we im si an ier, 9so ef a so it go den, dat miin se di Laad nuo ou fi siev piipl we gud iina im yai fram di chraiyal an kraasiz dem we dem fies. An a siem so im nuo fi kip di wikid piipl dem we no bizniz wid im til jojment die kom an gwaan ponish dem. 10An aal di wan dem we eva gi iin tu wa dem badi waahn an iet nobadi we ruul uova dem, a dem im ago ponish wikid wikid. Dem faalz tiicha ya so brait an out-a-aada an tingk se dem nuo muo dan evribadi els, so dem mosn lisn wa nobadi se. An dem no fried fi bad mout di spirit dem we av powa fi ruul uova piipl. 11Bot aal di ienjel dem, iivn duo dem chrangga an muo powaful dan dem de, dem no se notn bad bout dem infronta Gad. 12Bot dem ya faalz tiicha ya, dem redi fi chat gens, an a kos out tingz we dem no andastan. Dem no iivn tap an tingk — dem dis a gwaan laik wail animal we baan fi piipl kech an kil. An a siem so Gad ago kot dem dong!\n13An fi aal a di bad sitn dem we dem du, som bad sitn ago riich dem. Wa dem kaal fon, a fi du eniting we dem badi waahn, an dem a du dem sitn de iina braad die lait tu! Dem a piis a shiem an disgries, an a shiem an disgries dem ago bring dong pan unu wen dem kom fi iit fuud wid unu an a galang dem siem kaina wie de. 14Evritaim dem luk pan wan man, ar dem luk pan wan uman aal dem kyan tingk bout a fi go bed wid im ar fi go bed wid ar. Dem eva a luk fi di chaans fi sliip wid sumadi. Dem eva a sin a galang so, laik se dem kyaahn satisfai. An dem pul iin di wiik wan dem iina dem chrap. Dem set iina dem aat fi bi griidi. Bot fi aal a dem sitn ya we dem du — Gad gweehn ponish dem! 15Dem ton aafa di rait ruod an gaan gaan fala di ruod we Bielam tek. Bielam did a Biyuor pikni, an im did lov di moni we im get a du wikidnis. 16Bot di dangki did set im chriet. Im dangki taak tu im iina man vais, an mek di prafit tap di madnis we im did a du.\n17Dem piipl ya komiin laik wan foutn widout no waata, dem a laik kloud we staam bluo we; di daakis paat a el a wiet fi dem. 18Dem mek big chat we no wot notn an chrai fi jraa we di piipl dem we jos bieli ton we fram di piipl dem we naa liv rait. Kaaz dem piipl ya bieli muuv we fram dem sitn de, an wi stil wel waahn av seks iivn duo dem no marid an dabl-dabl iina aal kaina sin, di faalz tiicha dem yuuz dis an jraa dem we. 19Dem pramis se dem ago frii di piipl dem, bot dem siem wan a sliev — an wikidnis a dem maasta, kaaz di uol a wi a sliev fi eniting we a ruul uova wi. 20Ef nobadi manij fi get we fram di wikidnis a da worl ya, kaa dem kom fi nuo wi Laad, Jiizas Krais, di wan we siev wi, an den dem siem wan go tai op bak demself iina wikidnis an mek it kangka dem, dem wosaraaf nou dan bifuo dem did fos biliiv an staat fala Jiizas. 21Dem wuda betaraaf ef dem neva nuo di rait wie iina di fos plies, dan fi dem nuo it an den go ton dem bak pan wa Gad se wi fi du — di sed mesij we dem did get. 22Dem pruuv se di pravorb dem rait fi chuu. Di pravorb dem se, “Wan daag ton bak tu wa it vamit op” an “Wan pig we wash aaf aredi gaan bak gaan wala-wala iina di mod.”\nContinue to 2 Piita 3 »


Matyu 8 | Bible.is\n1Afta Jiizas kom aafa di mountn, wan baga piipl fala im. 2Den wan man no kom tu Jiizas, im did av wan siknis we mek im skin fasi-fasi. Di man go dong pan im nii infronta Jiizas an se, “Laad ef yu waahn fi kyuor mi an mek mi kliin, yu av di powa fi dwi'it.”\n3Jiizas chrech out im an, toch di man an se, “Mi waahn yu fi get kliin. Gwaan yu beta nou!” An siem taim di man skin get kliin kliin. 4Den Jiizas se tu im se, “Mek shuor se yu no tel nobadi, bot galang a wan priis an mek im si yu. Kyari di sakrifais we Muoziz Laa se yu fi gi wen yu skin get beta. Dat wi shuo evribadi se yu aarait nou.”\n5Wen Jiizas go Kyaporniyom, wan ed fi onjrid suoja kom tu im a luk elp. 6“Laad, mi sorvant de a yaad a lidong an kyaahn muuv. Som wikid pien a lik im.”\n7Jiizas se tu im se, “Mi wi kom an mek im get beta.”\n8Bot di ed suoja se, “Laad, mi no gud inof fi yu kom anda fi mi ruuf, bot jos se di wod an mi sorvant wi get beta. 9Kaaz mi tek aada fram dem we uova mi tu, an mi av suoja we mi kanchuol. Mi tel da wan ya, ‘Go de-so’ an im go, an wan neks wan, ‘Kom ya’ an im kom. An mi tel mi sorvant, ‘Du dis’ an im dwi'it.”\n10Jiizas jaa jrap wen im ier dis ya, an im se tu di piipl dem we did a fala im se, “Mek mi tel unu dis, an a chuu mi a taak, mi no fain nobadi iina Izrel we chos iina mi so! 11Ier mi no, uol iip a piipl fram iis an wes ago kom sidong iit big dina wid Iebriyam, Aizak an Jiekob op a evn iina Gad kindom. 12Bot di wan dem we did fi bi paat a Gad kindom, Gad ago chuo dem out go wan plies we blak laka midnait. De-so, piipl ago a baal an a grain dem tiit di wie pien a waks dem.”\n13Den Jiizas se tu di ed suoja se, “Gwaan bak a yu yaad, di siem ting yu biliiv se ago apm, a dat ago apm.” An di sorvant get beta da sed taim de.\n14Wen Jiizas riich a Piita yaad, im si se Piita mada-in-laa did lie dong iina bed. Shi did av fiiva. 15Im toch ar an, an di fiiva brok, an shi get op siem taim an staat luk aafa dem.\n16Wen iivnin kom, dem kyari uol iip a piipl we av iin diiman kom wich paat Jiizas did de. Im jos se wan wod an diiman kom outa piipl, an aal a uu did sik, im mek dem get beta. 17Da wie ya, wa di prafit Aizaiya did se, wuda kom chuu. Aizaiya did se: “Aal a di sitn dem we wi sofa wid, im kom tek dem we, an aal a wi siknis dem, im tek put pan imself.”\n18Nou wen Jiizas si wan big big kroud a piipl roun im, im tel im falara dem se fi go uova di ada said a di liek. 19Den wan Laa tiicha kom tu im an se, “Tiicha, mi wi ton wan a yu falara dem an go wid yu eniwe yu go.”\n20Jiizas se tu im se, “Faks av uol, an di bod dem av nes, bot di Man we Gad Pik no av no we fi pudong im ed.”\n21Wan neks wan we a fala im se, “Laad mek mi go beri mi faada fos.”\n22Bot Jiizas tel im se, “Fala mi, an mek di ded galang go beri uu ded fi dem.”\n23Den Jiizas go iina di buot an im falara dem fala baka im. 24Widoutn waanin wan wikid wikid staam kom dong pan di liek so di wiev dem staat flod di buot. Bot Jiizas did a sliip. 25So im falara dem kom wiek im op. Dem se, “Laad siev wi! A ded wi ago ded nou!”\n26Bot im se tu dem se, “Ou unu friedi-friedi so? Unu chos iina Gad likl bit iihn?” Den im get op an tel di briiz an di sii fi sekl demself. An evriting jos sekl bak dong.\n27An di man dem jaa jrap a grong, dem se, “Bot a wa kaina man dis ya? Aal briiz an sii lisn im an du wa im se!”\n28Wen Jiizas riich a di neks said, iina di konchri we di Gyadariinz piipl dem liv, tuu man we did av iin diiman kom op tu im. Dem did a kom fram beriyin grong. Nobadi kudn kanchuol dem man de. Dem did rof an tof an a bier waar dem did push. Sieka dat, nobadi kudn paas de-so. 29Di man dem baal out, “Gad Bwai Pikni, lef wi no! A kom yu kom ya fi mek wi sofa bifuo taim, eh?”\n30Wan uol iip a ag did a nyam likl wie fram wich paat dem did de. 31Den di diiman dem beg Jiizas, ier dem no, Ef yu ago ron wi out, du, sen wi go iina dem pig de.”\n32An im se, “Gwaan!” So dem kom outa di man dem an go iina di ag dem, an di uol a di ag dem tek aaf dong di stiip stiip ilsaid go chriet iina di liek an joun iina di waata. 33Di man dem we luk aafa di ag dem ron go iina di toun go pred evriting we apm tu di man dem we did av iin diiman. 34Den di uol toun kom kom miit Jiizas, an wen dem si im dem beg im fi lef dem ieriya.\nContinue to Matyu 9 »


1 Korintiyan 11 | Bible.is\n1 Korintiyan 11\n1Unu mos fala mi, an du wa mi du. Jos laik ou mi fala Krais Jiizas, an du we im du.\n2Mi afi big unu op kaaz unu a du gud. Unu eva memba di sitn dem we mi did tiich unu an unu aalwiez a fala dem. Unu fala dem jos laik ou mi did se. 3Bot mi waahn unu fi andastan se Krais, im a di ed fi evri man, evri ozban a di ed fi im waif, an Gad a di ed fi Krais. 4Dat miin se ef wan man a prie ar a pred Gad mesij tu di piipl wid im ed kova op, a disrispek im a disrispek di wan we a di ed. 5Bot eni uman we prie an pred Gad mesij tu piipl an no kova op ar ed, a shiem shi a bring dong shiem pan ar ozban. Siem laik ou a shiem wan uman wuda a shiem arself ef shi kot aaf aal a ar ier. 6So ef wan uman se shi naa go kova op ar ed, shi shuda jos go kot aaf ar ier. Bot sins a shiem fi wan uman kot ar ier shaat ar kot aaf aal a it, shi fi kova op ar ed. 7Man no niid fi kova im ed kaaz Gad mek man fi bi laik im an man shuo ou Gad griet. Bot uman, uman shuo ou man griet. 8Kaaz wen Gad did a mek man im neva tek notn fram di uman fi mek im. Bot im tek paat a di man fi mek uman. 9Man neva mek fi uman niida, bot uman did mek fi man. 10A sieka dat an kaaz a di ienjel dem dat uman mos av ar ed kova op. Shi fi av ar ed kova op fi shuo se ar ozban av ruul uova ar. 11Dat no miin se man kyan du widout uman ar uman widout man, kaaz Gad neva mek dem fi du widout dem wan aneda. 12Memba se wen Gad did a mek uman im yuuz paat a di man fi du it, an nou fi man baan im niid wan uman. So evriting kom fram Gad. 13Tingk bout dis an ansa da kwestiyan ya fi unuself: It rait fi wan uman prie tu Gad an no kova op ar ed? 14It naamal fi wan man gruo im ier lang? A no shiem im a shiem imself? 15Bot ef wan uman av taal ier, a no api shi fi wel api se shi av it? Kaaz a Gad gi ar da ier de fi ak laik wan kova fi ar ed. 16Bot ef enibadi tingk se mi rang wen mi se dem tingz ya, a wan ting mi av fi se tu unu — mi an di res a Gad choch no tingk se eniting els rait.\n17Nou wen it kom tu di ruul dem we mi bout fi gi unu, mi kyaahn se unu a du gud, kaaz wen unu gyada fi choch unu du muor bad dan gud. 18Fos ting fos, mi ier se wen unu gyada tugeda fi av choch unu plit op iina gruup an aagyu wid unu wan aneda. A dat piipl a tel mi an mi biliiv se som a wa dem a se a chuu sopm. 19Mi no fraitn fi ier se unu plit op iina a gruup kaaz a so wi ago nuo uu Gad riili api wid. 20Wen unu gyada tugeda, a no riili di Laad sopa unu a iit. 21Kaaz wen a taim fi iit, evribadi iit wen dem fiil laik, dem no wiet pan nobadi. Som piipl no get no fuud so dem onggri wail ada piipl jringk til dem jrongk. 22Wa apm? Unu no av yaad wich paat unu kyan nyam an jringk? Ar a shuo unu a chrai shuo se unu iet Gad choch wen unu shiem di piipl dem we no av notn? Wa mi fi se tu unu? Unu waahn mi tel unu ou unu gud? Mi kyaahn tel unu se unu a du gud wen unu du dem tingz ya.\n23Di siem ting we di Laad did tiich mi a di siem ting we mi tiich unu: pan di nait Juudas sel out Jiizas, Jiizas tek di bred, 24an wen im gi tangks fi it, im brok it an se, “Dis a mi badi we mi gi op fi unu. Iit da breda ya an memba mi.” 25Jos laik ou im tek di bred, wen dem don iit im tek op di kop an se, “Dis a mi blod an it a di nyuu pramis we Gad mek tu unu. Evritaim unu jringk wain fram da kop ya, unu fi memba mi.” 26Kaaz til di Laad kom bak, evritaim unu iit di breda an jringk fram di kop, unu a tel di piipl dem se Jiizas did ded.\n27So enibadi we iit di bred ar jringk fram di kop iina wan wie we disrispek di Laad, da sumadi de, dem a sin gens di Laad badi an im blod. 28Bifuo dem nyam di bred ar jringk fram di kop, evribadi mos luk pan demself an mek shuor se dem a tek paat fi di rait riizn. 29Kaaz ef sumadi iit di breda an jringk fram di kop an no rispek di fak se a di Laad badi, a jojment dem a bring dong pan demself. 30A so mek nof a unu wiik an sik an a so som piipl ded. 31Ef wi did a luk pan wiself an riili a tingk bout wa wi a du wen wi nyam di Laad sopa, Gad wudn ponish wi so. 32Bot wen Gad ponish wi a tiich im a chrai fi tiich wi. Im waahn wi lorn wa rait so dat wen im kom bak fi joj di worl, wi naa go ded laik di piipl we no biliiv iina im. 33So mi breda an sista wen unu gyada tugeda fi tek Laad sopa, unu fi wiet pan unu wan aneda. 34Ef sumadi onggri mek dem nyam a dem yaad, so dat wen unu gyada tugeda unu no bring dong jojment pan unuself. Wen mi kom, mi wi gi unu som muor ruul bout som ada tingz we mi waahn unu fi fala.\nContinue to 1 Korintiyan 12 »


Iibruu 5 | Bible.is\n1A pik Gad pik evri wan a di liida fi di priis dem fram mongks dem uona piipl, so dem kuda kom tu Gad fi di piipl dem. An so dem kyan kom gi Gad aafrin an bon sakrifais gi im fi di piipl dem sin. 2Kaaz di liida fi di priis dem a piipl tu, an so dem wi nuo ou fi tek taim wid piipl we no nuo beta an a du rang, sins im wiik an wi du rang tu. 3A dat mek im afi bon sakrifais gi Gad fi fi im sin an fi ada piipl uon.\n4Fi ton di liida fi di priis dem a wan big ting dat an nobadi kyaahn jos kom kom se dem waahn ton wan, an go ton wan. A no so it go. Gad afi kaal im fi ton di liida fi di priis dem, jos laik ou im did kaal Ieran. 5A siem ting wid Krais Jiizas. Im neehn jos go tek op liida fi priis pozishan jos so, an big op imself — eh-ehn, a Gad se tu im se, “Yu a fi mi Bwai Pikni; tide mi ton fi yu faada!” 6An som we els im se, “Yu a wan priis fi eva, wan priis laka Melkizedek.”\n7Wen Jiizas did de ya pan ort a liv, im did prie tu Gad aad aad, di wan we kuda siev im an no mek im ded. Im krai out loud an baal yai-waata. An Gad did ier im, kaaz Jiizas did ombl imself, chos iina Gad an did eva redi fi du wa Gad tel im fi du. 8Iivn duo Krais Jiizas a Gad uona pikni, wen im go chuu sofarieshan im did lorn fi lisn wa Gad se an du wa Gad se fi du. 9An nou dat im go chuu aal a dat, an kom ton aal a we im sopuoz fi bi, im en op ton di wan we siev piipl fi eva so langks dem du wa im tel dem fi du. 10Kaaz Gad pik im fi ton di liida fi di priis dem laik Melkizedek.\n11A uol iip wi afi se bout dem sitn ya we wi a taak bout. Bot it aad fi brok it dong tu unu kaaz unu jos naa andastan. 12Kaaz wen unu shudaana tiich ya nou, unu niid sumadi fi tiich unu uova di fos sitn dem we Gad se. Unu ton piipl we niid milk, unu kyaahn nyam aad fuud! 13Enibadi we liv pan milk, no riili nuo wa rait fram rang, kaaz dem a stil biebi. 14Bot aad fuud a fi big piipl kaaz dem chrien demself fi nuo wa rait fram rang, so dem nuo ou fi luk pan tingz.\nContinue to Iibruu 6 »


Revilieshan 18 - Holy Bible [Jamaican Bible]\nAfta dis, mi si wan neks ienjel kom dong fram evn. Im av nof powa, an im brait lait lait op di ort.\nIm shout out wid wan powaful vais: “Mash op! Babilan di powaful siti mash op! Shi ton wan yaad fi diiman, wan aid out fi evri wikid spirit, wan ruus fi evri kain-a doti bod.\nKaaz aal a di konchri dem iina di worl jringk di wain we mek dem du aal kain-a seks sin laik ar. Di king dem pan di ort du aal kain-a naasi seks sin wid ar, an di bizniz piipl dem iina di worl get rich fram di uol iip a seks sin we shi du.”\nDen mi ier wan neda vais fram evn se: “Kum outa ar, mi piipl, so unu no afi tek paat iina ar sin dem, so non a di jojment we a-go kech ar na’afi kech unu;\nKaaz ar nof sin dem pail op til dem kech a evn, an Gad memba ar wikidnis.\nDu ar bak di siem ting shi du ada piipl; di sitn dem we shi du ada piipl, pie ar bak tuu taim. An di kop a wain we shi miks gi ada piipl, gi ar bak tuu kop ful.\nShi big op arself an taak bout ou shi powaful an du aal kain-a seks sin. Ponish ar an mek ar sofa di siem wie, kaaz shi se tu arself, ‘A mi ruul. Mi a di kwiin. Mi ozban no ded, so mi wi neva av notn fi baal bout.’\nSiek-a dat, iina wan die, torbl sofarieshan a-go tek ar: som a ar piipl a-go ded, piipl a-go ala an baal, nof staavieshan a-go de pan di lan. An faiya a-go bon ar op, kaaz di Laad Gad we joj ar, im powaful.\n“Wen di king dem pan ort we tek paat iina aal kain-a seks sin wid ar an we liv ou shi liv, si di sumuok we a kom fram di faiya we a bon ar op, dem a-go ala an baal fi ar.\nDem wi stie faar fram ar kaaz dem fried se wa a apm tu ar mait-a riich dem tu. An dem a-go baal an se, “ ‘Woi! Woi! Luk pan di big big siti! Luk wa apm tu Babilan di powaful siti! Iina wan owa Gad joj yu an di uol siti mash op!’\n“Di bizniz piipl dem iina di worl a-go ala an baal fi ar kaaz nobadi naa bai dem gudz no muo —\ngudz laik guol, silva, dier stuon an porl. Nobadi naa go bai dem linin, dem dier porpl klaat, dem silk klaat ar dem red klaat. Nobadi naa go bai di sitn dem we mek outa swiit wud, ar elifant tiit, dier wud, branz, aiyan an maabl.\nNobadi naa go bai dem siniman, spais, insens, dier ail we dem kaal mor, ar dem swiit powda we dem kaal frangkinsens. Dem wain, aliv ail, speshal flowa an wiit, nobadi naa go bai dem. Dem kou, shiip, aas an bogi, an di piipl we dem tek ton sliev, nobadi naa go bai dem.\n“Di bizniz piipl dem we de iina di worl a-go se, ‘Aal a di nais sitn dem we unu lov an we unu wel wel waahn gaan fram unu. Aal a unu rich fuud, unu gud laif an unu fansi sitn dem, unu luuz aal a dem an unu kyaahn get dem bak.’\nDi bizniz piipl dem we sel aal a dem sitn de, an we get rich aafa ar a-go tan op faar fram ar, kaaz dem fried se di sofarieshan we lik ar mait-a riich dem tu. Dem a-go ala an baal,\nan se, “ ‘Chobl! Chobl fi di big big siti, we aalwiez jres op iina nais linin, porpl an red kluoz, an nais shaini guol, dier stuon, an porl juwil!\nKaaz iina wan owa aal a di sitn dem we mek yu rich get mash op!’ “An evri ship kyaptin an evribadi we wok pan di ship, di piipl dem we chravl iina buot, di siela dem an aal uu mek moni aafa di sii, tan faar fram ar.\nWen dem si di sumuok we a kom fram di faiya we a bon ar op, dem baal out, ‘No siti eva powaful laik da wan ya?’\nDem fling dot pan dem ed, an ala, an baal an se: “ ‘Woi! Woi luk pan di big big siti. Evribadi we did av ship outa sii get rich aafa ar. Iina wan owa di uol siti mash op!\nEvribadi iina evn, unu fi api siek-a wa apm tu ar! Aal a Gad piipl, im apasl an prafit, unu fi api! Kaaz Gad joj ar an ponish ar fi aal wa shi du unu.’ ”\nDen wan powaful ienjel pik op wan big big rakstuon we komiin laik di stuon we dem yuus fi grain grien. Im fling it iina di sii an se: “Siem laik ou da rakstuon ya get fling iina di sii aad aad, a siem so Babilan di powaful siti a-go get lik dong aad aad, an nobadi naa go kyan fain ar.\nNo muo myuuzik naa go plie iina yu agen: no aap, no fluut an no chompit. Nobadi we du no kain-a chried wi eva wok iina yu agen. Nobadi wi eva ier no grien a grain agen iina yu siti.


Ruoman 2 | Bible.is\n1Unu si aal a unu we a joj ada piipl, no mata uu unu bi, unu naa go kyan se notn wen Gad kom fi joj di worl. Kaaz wen unu a joj ada piipl, it komiin laik unu a joj unuself, kaaz di rang sitn dem we dem a du, a di siem sitn unu a du tu. 2An aal a wi nuo se Gad rait fi joj evribadi we a du dem sitn de. 3Bot aal a unu we a joj ada piipl, di sitn dem we unu a joj ada piipl fa an we unu a du, unu no tingk se Gad ago joj unu fi dem tu? Unu riili tingk im ago jos mek unu get we so? 4Gad tek im taim wid unu, im put op wid unu an im no ponish unu siem taim wen unu du rang. Unu no si se Gad gud tu unu? Ar a kier unu no kier bout dem sitn de? Unu no si se Gad kain tu unu, kaaz im chrai fi get unu fi ton we fram sin an sari fi di rang we unu du?\n5Bot kaaz unu aad-iez an mek op unu main se unu naa ton we fram unu sin — unu a mek tingz aad fi unuself. Pan di die wen Gad kom bak fi joj di worl, im ago ponish unu. Im ago shuo se im beks wid di piipl dem we a sin, an im ago ponish dem. An im ago ponish unu aada dan di res a piipl dem. 6Gad “wi gi evribadi wa dem fi get — im wi pie dem bies pan wa dem du.” 7Yu av som piipl we a liv rait an we aalwiez a du gud fi ada piipl. Dem piipl de waahn Gad fi taak gud bout dem. Dem waahn im fi big dem op an mek dem liv fi eva. An a dem de piipl de Gad ago mek liv fi eva an eva. 8Bot yu av som ada piipl we onggl bizniz bout demself — dem no du notn fi elp ada piipl. Dem mek op dem main se dem naa du wa rait — dem onggl ago du we Gad se rang. Dem piipl de Gad ago shuo dem se im beks wid dem, im ago ponish dem aad aad. 9Di piipl dem we a du aal kaina wikidnis, Gad ago mek dem fiil nof pien — im ago mek dem sofa. Im ago du dat tu piipl we a Juu an tu piipl we a no Juu. 10Bot di piipl dem we eva a du gud an we a liv rait, Gad ago big dem op an taak gud bout dem. Im ago gi dem piis iina dem aat. Gad ago du dat fi piipl we a Juu an fi piipl we a no Juu tu. 11Kaaz Gad no paashal, im chriit evribadi di siem.\n12Di piipl we no nuo Gad Laa stil ago get ponish fi dem sin. Gad ago joj dem bies pan wa dem du. Di piipl we nuo Gad Laa an stil a sin, ago get ponish tu. Gad ago yuuz di Laa fi joj dem. 13Kaaz Gad mek tingz rait bitwiin im an di piipl we ier di Laa an fala aal we it se, no wid di piipl dem we jos ier it bot naa fala it. 14Di piipl we a no Juu, dem neva get Gad Laa, so dem no nuo wa di Laa se. So wen dem du di sitn dem we di Laa se piipl fi du, dat shuo se dem nuo wa rait fram wa rang. 15Wa dem du shuo se di sitn dem we di Laa tiich rait dong iina dem aat. An di sitn dem we dem tingk, shuo se a chuu tu. Kaaz dem uona kanchens wi tel dem ef wa dem a du rait ar ef it rang. 16Di siem ting we mi priich a di siem ting we ago apm pan di die wen Jiizas kom bak fi joj di worl. Im ago joj piipl bies pan wa dem tingk an wa dem du, iivn di sitn dem we dem du iina siikrit.\n17So nou, wa bout unu? Unu se unu a Juu, unu put unu chos iina di Laa an buos bout ou unu bilang tu Gad. 18Unu nuo wa Gad waahn unu fi du an kaaz unu nuo di Laa, unu nuo wa rait an unu nuo se a dat unu fi du. 19Unu biliiv se a unu a liida fi di piipl we blain an dat unu a wan lait fi di piipl we de iina daaknis. 20Kaaz unu nuo di Laa unu fiil se unu nuo an andastan evriting an dat evriting we unu se a chuu sopm. An sieka dat unu fiil se unu kyan karek di piipl dem we no nuo rait fram rang an unu kyan tiich di piipl dem we no nuo di chuut. 21Unu a tiich ada piipl, so ou kom unu naa lorn? Ou kom unu naa fala wa unu tiich? Ou kom unu a priich se piipl no fi tiif bot unu a tiif? 22Unu tel piipl se dem no fi sliip wid piipl we dem no marid tu, so wa mek unu a sliip wid piipl we unu no marid tu? Unu taak gens di faalz gad dem, unu se unu iet dem, bot unu a tiif tingz outa di ous wich paat piipl worship dem. 23Unu brag an unu buos bout ou unu nuo Gad Laa bot unu naa fala it. Unu no si se wen unu du dat unu a kaaz piipl fi no av no rispek fi Gad? 24It aal rait dong iina Gad wod se, “Unu we se unu a Juu, unu a kaaz di piipl we a no Juu fi se aal saat a wikid sitn bout Gad.” 25Ef unu a fala di Laa, den di fak se unu sorkomsaiz miin sopm. Bot ef unu naa fala di Laa, unu kuda sorkomsaiz likl muor, it no miin a ting — a laik se unu neva sorkomsaiz iina di fos plies. 26So nou, di piipl dem we a no Juu an we no sorkomsaiz, ef dem a du aal a wa di Laa se dem fi du, unu no tingk se Gad ago chriit dem siem laik ou im chriit di piipl we sorkomsaiz? Unu no tingk se im ago tek dem fi fi im piipl? 27An unu we sorkomsaiz an nuo di Laa bot a brok it, unu no tingk se di piipl dem we no sorkomsaiz bot a fala di Laa naa go joj unu? 28No chuu sumadi sorkomsaiz an a liv laik wan Juu miin se dem a riili wan Juu. 29Di piipl dem we a riili Juu a di wan dem we Gad tek fi bi im piipl kaaz dem lou di Uoli Spirit fi chienj dem aat, no kaaz dem sorkomsaiz ar nuo di Laa. Dem de piipl de, Gad ago big op, iivn ef ada piipl naa big dem op.\nContinue to Ruoman 3 »


2 Korintiyan 12 | Bible.is\n2 Korintiyan 12\n1Mi afi gwaan brag an buos, iivn duo notn gud naa kom fram it. Nou, mi ago brag an buos bout di vijan dem we di Laad gi piipl an bout di siikrit sitn dem we im mek dem kom fi andastan. 2Mi nuo wan man, wan a Krais Jiizas falara dem, wa fuotiin ier ago, im get tek op iina di aiyis paat a evn. (Mi no nuo ef im badi did get tek op ar a jos im spirit di go a evn — a onggl Gad nuo.) 3An mi nuo se da man ya, (weda a im badi ar im spirit did get tek op, a onggl Gad nuo), 4mi nuo se im get tek op iina evn an im ier som sitn we im wudn iivn nuo ou fi tel unu bout dem. Im ier tingz we so siikrit nobadi sopuoz fi taak bout dem. 5Mi wi brag an buos bout sumadi laik dat, bot wen it kom tu mi, mi onggl ago buos bout di sitn dem we shuo se mi wiik. 6Bot iivn ef mi buos bout di sitn dem we apm tu mi, mi wudn a gwaan laik se mi a fuul, kaaz mi wuda a taak di chuut. Bot mi naa go du dat. Mi naa du it kaaz mi no waahn non a unu fi big mi op an rispek mi jos kaaz a di sitn dem we apm tu mi. Mi waahn unu fi rispek mi kaaz a wa unu si an ier mi tiich. 7An fi tap mi fram get buosi bout di sitn dem we mi si, Gad lou wan a sietan ienjel dem fi komiin laik maka iina mi said. Da ienjel de aalwiez a kaaz mi pien so dat mi wi no get buosi. 8A chrii taim mi beg di Laad fi mek it go we fram mi. 9Bot im tel mi se, “Mi wi gud tu yu, an dat a aal yu ago eva niid, kaaz wen yu wiik, a da taim de yu wi riili si fi mi powa.” So mi api fi buos bout di sitn dem we mek mi wiik. Mi wi buos bout dem so dat Krais Jiizas powa wi kova mi an protek mi. 10So mi api se mi wiik. Wen piipl chriit mi bad, wen chobl tek mi, wen piipl kaaz mi fi sofa an wen tingz aad, mi stil api. Mi api fi sofa fi Krais Jiizas kaaz wen mi wiik, a dat taim de mi chrang.\n11Mi did a gwaan laik se mi a fuul! A unu fuos mi fi du it. Unu a di wan dem we shuda a taak gud bout mi kaaz dem “big apasl” de no av notn we mi no av. Iivn duo mi a no nobadi, dem no muor dan mi. 12Di sitn dem we shuo se sumadi a riili wan apasl, mi du dem mongks unu. Nof mirikl apm mongks unu an kaaz unu fi andastan nof tingz bout di Spirit. Gad du nof powaful sitn mongks unu tu, so powaful dat unu kudn iivn biliiv wa unu a si. 13A wa mi du fi di ada choch dem we mi neva du fi unu? Di onggl ting we dem du we unu neva du, a tek kier a mi. Mi neva presha unu fi gi mi notn wen mi did de mongks unu. A mos so mi rang unu, wen mi neva presha unu. Wel du paadn mi fi dat.\n14Nou a tuu taim mi kom luk fi unu, an mi redi fi kom agen, so dat ago mek chrii. Da taim ya wen mi kom, mi stil naa go presha unu fi notn. Mi naa presha unu kaaz mi no waahn unu moni, wa mi waahn a fi elp unu. Kaaz pikni no fi a siev op fi tek kier a dem mada an faada, a di mada an faada sopuoz fi a siev op fi di pikni. 15Mi api fi gi op aal we mi av, aal gi we miself, mi wi du aal we mi kyan du fi elp unu. Nou ef mi lov unu so moch, unu fi lov mi les dan dat? 16Aarait so unu nuo se mi neva presha ar aks unu fi notn bot unu ago se mi chrikifai, ou mi lai fi kech unu an tek advaantij a unu. 17Ou mi tek advaantij a unu? Unu tingk se mi du it wid di piipl dem we mi sen tu unu? Eni a dem eva tek advaantij a unu? 18A mi push Taitos fi kom luk fi unu, an mi di sen wan neda breda we unu nuo wid im. Taitos did tek advaantij a unu? Di tuu a wi neva did a du di siem ting? Di tuu a wi neva did a gwaan di siem wie an a wok fi di siem riizn?\n19Unu tingk se aal a dis we mi a rait, a fi pruuv tu unu se wa wi a du rait? Kaaz wi a Jiizas sorvant dem, wi aalwiez tiich di chuut laik se Gad tan op rait infronta wi, an mi fren, evriting we wi tiich a fi elp unu gruo chrang. 20Mi fried se wen mi riich de, unu naa go tan ou mi waahn unu fi tan an mi naa go tan ou unu waahn mi fi tan. Mi fried se wen mi riich de a bier kyas-kyas a gwaan, piipl ago beks an a shout aafa dem wan aneda, an piipl a bad main ada piipl fi dem sitn dem. Mi fried se mi ago fain unu a tel lai pan unu wan aneda an a susu-susu bout unu wan aneda an evribadi onggl ago bizniz bout demself. Wen mi kom de mi fried se mi ago fain piipl a gwaan buosi-buosi an evriting a go ton opsaid dong. 21Mi fried se wen mi kom de, Gad we mi sorv, ago mek mi fiil shiem agen an mi ago baal fi di wan dem we a sin, an we naa chienj dem wiez an beg Gad fi paadn dem. Dem naa beg Gad fi paadn dem fi di doti laif we dem a liv an fi ou wail dem a gwaan. Dem naa beg Gad fi paadn dem fi aal a di seks sin dem we dem a du.\nContinue to 2 Korintiyan 13 »


Ruoman 6 | Bible.is\n1So den wa unu tingk? Unu tingk se wi fi gwaan sin so dat Gad wi shuo wi muor an muor lov, iivn duo wi no dizorv it? 2Nuo sa, notn kyaahn go so! Wen it kom tu sin, a laik a ded wi ded, sin naa no powa uova wi. So ou wi, wi we sin naa no powa uova, ou wi fi a stil liv iina sin? 3Unu no nuo se wen wi did get baptaiz, wi an Jiizas ton wan? An wen wi did get baptaiz a laik wi did ded siem laik ou im did ded. 4Wen wi did get baptaiz, a laik wi did ded an beri wid Jiizas Krais. Wi did ded an beri wid im so dat siem laik ou di Faada yuuz fi im griet powa an mek Krais Jiizas kom bak alaiv, a siem so im wuda mek wi kom bak alaiv an gi wi wan nyuu laif.\n5Kaaz ef wi ded laik ou Jiizas did ded, sins wi an im a wan, wi no wi kom bak alaiv siem laik ou im did kom bak alaiv? 6Wi nuo se di wie wi yuus tu liv, dat don wid — it ded wid Jiizas pan di kraas. It ded wid im so dat sin wudn av no powa uova wi. It ded wid im so dat sin kudn tek wi fi sliev no muor. 7Kaaz wen sumadi ded, dem frii; sin kyaahn kanchuol dem no muor.\n8Nou ef wi did ded wid Krais Jiizas, wi biliiv se wi wi liv wid im tu. 9Wi nuo dat sins Gad mek Krais Jiizas kom bak alaiv im naa go kyan ded agen — det naa no powa uova im. 10Wen Jiizas ded, sin luuz aal a it powa fi eva, an di laif we im a liv nou, im a liv fi Gad.\n11A siem so unu mos luk pan unuself, wen it kom tu sin, a laik unu ded, sin naa no powa uova unu. An kaaz unu an Krais Jiizas a wan, di laif unu a liv nou, unu a liv fi sorv Gad. 12So unu mosn mek sin ruul uova unu badi no muor. No mek it ruul uova unu, so dat unu wudn du di sitn dem wa unu badi waahn unu fi du. 13No lou no paat a unu fi miks op iina sin. No lou sin fi yuuz unu badi fi du aal kaina wikidnis. Insteda dat, gi unu laif tu Gad. A laik unu did ded an Gad mek unu kom bak alaiv an a liv nou. So unu mos gi unuself tu Gad. Gi im evri paat a unu so dat im wi yuuz unu fi du wa rait. 14No mek sin kanchuol unu, kaaz unu no afi fala di Laa no muor. Di laa kyaahn siev unu. Unu get siev kaaz Gad shuo unu lov iivn duo unu neva dizorv it.\n15Di Laa kyaahn siev wi, so wi no afi fala it. Wi get siev kaaz Gad shuo wi lov iivn duo wi neva dizorv it. So den wa unu tingk dat miin? Unu tingk it miin se wi kyan gwaan liv iina sin? Nuo sa! Notn kyaahn go so! 16Unu mos nuo se, wen unu tek unuself ton sumadi sliev an se unu ago fala unu maasta, unu afi du evriting we unu maasta se. Nou unu kyan chuuz fi mek sin unu maasta an ded ar unu kyan mek Gad unu maasta an mek im put tingz rait bitwiin unu an im. 17Bot tangk Gad, iivn duo unu a did sin sliev, unu fala wid aal a unu aat, aal a di chuu sitn dem we mi did tiich unu. 18An sins Gad set unu frii fram di powa we sin did av uova unu, unu ton Gad sliev — unu aalwiez du wa rait.\n19(Mi a yuuz sopm outa unu laif, dis uol ting bout sliev an maasta, fi elp unu andastan wa mi a se. Mi no tingk unu wi andastan ef mi no du dat.) Wan taim unu did tek unuself ton sliev tu aal kaina naasinis an wikidnis — unu gi op evri paat a unu badi fi tek paat iina aal kaina sin. A siem so nou unu fi tek unuself ton Gad sliev — unu mos gi op evri paat a unu fi du wa rait. Da wie de unu wi riili bi Gad piipl. 20Wen unu a did sin sliev, unu neva bizniz wid wa Gad did waahn unu fi du — unu neva fiil laik se unu did afi du we rait. 21An wa unu did get fram ou unu did a liv? Di sitn dem we unu did du an we unu shiem bout nou, wa unu did get fram dem? Di onggl ting dem sitn de du, a kaaz piipl fi ded. 22Bot nou, unu frii. Sin no kanchuol unu no muor. Unu a Gad sliev, unu bilang tu im iina evri wie an im kaaz unu fi liv rait. An kaaz unu a liv rait Gad wi mek unu liv fi eva an eva. Dat a we yu get wen yu mek Gad ruul uova yu. 23So aal sin du a kaaz piipl fi ded. So ef sin a yu maasta dat a aal yu ago get. Bot wa Gad gi wi, im gi wi fi frii — a wan gif. Wen wi biliiv iina wi Laad Jiizas Krais, wen wi an im ton wan, Gad mek wi liv fi eva an eva.\nContinue to Ruoman 7 »


Luuk 3 | Bible.is\n1A fiftiin ier nou Taibiiriyos did a Ed Ruula iina Ruom, im did av Ponchos Pailat a ron Judiya, Erad Antipas a ron Gyalalii, im breda Filip a ron Aituuriya an Chrakonaitis an Lizaniya did a ron Abiliin. 2Anos an Kaiyafas a did liida fi di priis dem. Iina da siem taim de Jan, Zakaraiya bwai pikni, did de iina di dezot an get wan mesij fram Gad. 3Im go aal roun Jaadn a priich se di piipl dem fi ton we fram dem sin an get baptaiz, an Gad wi paadn dem fi aal di rang we dem du. 4A im Aizaiya, di prafit, did a rait bout wen im se: “Sumadi a shout iina di dezot, ‘Klier di wie fi di Laad kom chuu, mek di chrak we im fi waak pan chriet. 5Evri goli ago riez op, An evri moutn an il ago mash dong. Evri ruod we twis an ton ago chrietn out, an evri chrak ago sumuud out. 6An evribadi ago si ou Gad siev piipl.’ ”\n7Wan iip a piipl did kom fi Jan baptaiz dem, im se tu dem se, “Unu siniek pikni unu! A uu waan unu fi ron we fram di jojment we a kom? 8Du di sitn dem we shuo se unu riili tap sin. An no bada staat tingk tu unuself se unu sief, an se, ‘A Iebriyam a wi faada.’ Mek mi tel unu sopm, Gad kyan mek pikni fi Iebriyam outa dem rakstuon ya ef im waahn! 9Rait ya nou di aks de a di chrii ruut. An evri wan a di chrii dem we naa bier gud fruut ago chap dong an bon op iina faiya.”\n10Di kroud aks Jan, “So wa wi fi du den?”\n11Im se tu dem se, “Ef yu av tuu shot yu fi gi sumadi wan an ef yu av fuud yu fi du di siem ting.”\n12Taks kalekta kom fi get baptaiz tu. “Tiicha,” dem aks Jan, “wa wi fi du?”\n13Jan tel dem, “No kalek no muo dan we yu fi kalek.”\n14Den som suoja aks Jan, “So wa bout wi, wa wi fi du?” Jan ansa, “No bad op piipl an tek we dem moni ar tel lai pan dem fi get it niida. Unu fi satisfai wid di pie we unu get.”\n15Dem taim de piipl did a riili luk fi di wan we Gad a sen fi siev dem, an a wanda iina dem main ef Jan a di Krais.\n16So im se tu dem, “Mi baptaiz unu iina waata. Bot sumadi we muo impuotant dan mi a kom an mi no iivn gud inof fi pul di schrap pan im slipaz. Im wi baptaiz unu iina di Uoli Spirit an faiya. 17Im av im faak iina im an, redi fi riek op di fluor wich paat di grien chrash out. Im ago gyada op di grien an put it iina im bochri, bot im ago bon di chrash iina wan faiya we kyaahn out.” 18An Jan yuuz uol iip a ada wod fi gi gud nyuuz tu di piipl dem.\n19Bot afta Jan tan op tu Erad Antipas, di ruula, an tel im ou im rang fi marid im breda waif, Eruodiyas, an bout aal di ada wikidnis dem we im du, 20Erad du wan wosa sitn, im lak op Jan iina prizn.\n21Wen aal a di piipl dem did a get baptaiz, Jiizas kom fi get baptaiz tu. Wen im did a get baptaiz an a prie evn uopm op, 22an di Uoli Spirit kom dong pan Jiizas iina di shiep a wan dov. An wan vais fram evn se, “Yu a fi mi wan dege-dege bwai, mi lov yu an yu mek mi aat glad.”\n23Nou, Jiizas did bout toti wen im staat priich. Piipl did tingk se Jiizas a fi Juozif bwai. Juozif a did Eli pikni, 24Eli faada a did Matat, Matat a did Liivai pikni, Liivai faada a did Melki, Melki a did Janai pikni, Janai faada a did Juozif, 25Juozif a did Matataiyas pikni, Matataiyas faada a did Iemos, Iemos faada a did Nieyom, Nieyom a did Eslai pikni, Eslai faada a did Nagai, 26Nagai a did Maat pikni, Maat faada a did Matataiyas, Matataiyas a did Semiyen pikni, Semiyen faada a did Jozek, Jozek a did Juoda pikni 27Juoda faada a did Juonan, Juonan a did Resa pikni, Resa faada a did Zeruubabel, Zeruubabel a did Shiyaltiyel pikni, Shiyaltiyel faada a did Neri, 28Neri a did Melki pikni, Melki faada a Adi, Adi a did Kosam pikni, Kosam faada a did Elmadam, Elmadam a did Or pikni, 29Or faada a did Jashwa, Jashwa a did Eliyiiza pikni, Eliyiiza faada a did Jorim, Jorim a did Matat pikni, Mata faada a did Liivai 30Liivai a did Simiyan pikni, Simiyan faada a did Juuda, Juuda a did Juozif pikni, Juozif faada a did Juonam, Juonam a did Elaiyakim pikni, 31Elaiyakim faada a did Miliya, Miliya a did Mena pikni, Mena faada a did Matata, Matata a did Nietan pikni, Nietan faada a did Dievid, 32Dievid a did Jesi pikni, Jesi faada a did Obed, Obed a did Buowaz pikni, Buowaz faada a did Siela pikni, Siela a did Nieshan pikni, 33Nieshan faada a did Aminadab, Aminadab a did Ram pikni, Ram faada a did Ezran, Ezran a did Perez pikni, Perez faada a did Juuda, 34Juuda a did Jiekob pikni, Jiekob faada a did Aizak, Aizak a did Iebriyam pikni, Iebriyam faada a did Tera, Tera a did Nieyar pikni, 35Nieyar faada a did Serog, Serog a did Ruu pikni, Ruu faada a did Peleg, Peleg a did Eba pikni, Eba faada a did Shiila, 36Shiila faada a did Kienan, Kienan a did Arfaksad pikni, Arfaksad faada a did Shem, Shem a did Nowa pikni, Nowa faada a did Lamek, 37Lamek a did Metyuuzila pikni, Metyuuzila faada a did Iinok, Iinok a did Jared pikni, Jared faada a did Mayalalel, Mayalalel a did Kienan pikni, 38Kienan faada a did Iinos, Iinos a did Set pikni, Set faada a did Adam. Adam a did Gad pikni.\nContinue to Luuk 4 »


Matyu 12 | Bible.is\n1Da taim de, Jiizas did go chuu wan wiit fiil pan wan Sabat die. Im speshal falara dem did onggri an staat pik som a di wiit an nyam dem. 2Bot wen di Farisii si wa a gwaan dem se tu im se, “Luk! Yu speshal falara dem a du wa di Laa se wi no fi du pan di Sabat?”\n3Jiizas ansa dem se, “Unu no riid wa Dievid du wen im an im fren dem did onggri? 4Ou im go iina Gad ous, an im an im fren dem nyam di uoli bred wich, bies pan di Laa, a onggl di priis dem fi get?” 5“Ar, uol aan de, unu no riid iina di Laa ou di priis dem wok iina Gad ous pan Sabat die an so dem a brok wa di Laa se bout di Sabat, bot dem no du notn rang iina Gad yai. 6Ier mi no, sopm we muo impuotant dan Gad ous de ya. 7Ef unu did nuo wa dis ya miin: ‘Mi waahn piipl fi gud an kain tu piipl, no fi piipl kom kom bon sakrifais gi mi,’ unu wudn rait aaf piipl we no du notn rang an gwaan laik se dem a sina. 8Kaaz di Man we Gad Pik, a im ruul uova di Sabat.”\n9Den Jiizas lef de-so an go iina di Juu dem choch. 10Wan man did de de uufa an did shrivl op shrivl op. An som piipl aks Jiizas, “Bies pan Muoziz Laa, it aarait fi piipl get iil pan di Sabat die?” Dem aks im dat kaa dem did a luk fi wan riizn fi se im did a brok di Laa. 11Im se tu dem se, “Ef non a unu av wan shiip an it faal dong iina wan pit pan di Sabat, unu naa go grab it an aal it out? 12So wach ya, piipl no wot uol iip muo dan wan shiip? So yu naa brok no laa ef yu du gud pan di Sabat.”\n13Den im se tu di man, “Chrech out yu an.” Di man chrech out im an, it get beta, an kom bak gud gud laik di neks wan. 14Bot di Farisii dem go we an staat plan ou dem maita kil Jiizas.\n15Bot Jiizas did nuo se dem a plan fi kil im an lef de-so. Wan bag a piipl fala im, an im get di uol a dem beta. 16Bot im waan dem se dem mosn tel nobadi bout im. 17Da wie ya, wa Aizaiya, di prafit, did se wuda kom chuu: 18“Si mi sorvant ya we mi pik, di wan we mi lov, di wan we mek mi api so til. Mi ago gi'im mi Spirit, an im ago mek evribadi, aal di piipl dem we a no Juu, nuo se Gad ago joj dem fier. 19Fi mi sorvant naa go a kos kos ar a ala, an nobadi naa go ier im mout outa chriit. 20Jos laik ou im wuda neva pap out piis a graas we evribadi kom tep tep op pan, ar out wan lamp we bieli a flika, im naa go rof op piipl we wiik an ort di wan dem we no chrang. An im ago gwaan til im mek piipl si se mi kyan siev dem. 21An piipl we a no Juu wi chos iina im fi siev dem.\n22Den dem kyari wan man we did av diiman iina im kom tu Jiizas. Di man did blain an im kudn chat niida. Jiizas mek im get bak beta, so di man kuda taak an si. 23Evribadi we si wa apm jaa jrap a grong di wie dem fraitn. Dem se, “A kuda Dievid pikni dis?”\n24Bot wen di Farisii piipl dem ier dis, ier dem no, “Im kyaahn ron out no diiman ef a no Belzibul, di diiman ruula, gi im powa fi ron dem out.”\n25Nou, Jiizas did nuo wa de iina dem main, so im se tu dem se, “It no mata wich kindom, ef di piipl dem we liv iin de a fait gens dem wan aneda, it naa go laas. An no toun ar fambili we av piipl a fait gens dem wan aneda kyan tan op chrang. 26Ef Sietan a ron out Sietan, im a fait gens imself. So ou im kindom ago laas? 27An ef a Belzibul gi mi powa fi ron out diiman, den a uu gi fi unu falara dem powa fi ron dem out? Di sitn dem we unu uona falara dem du, pruuv se unu rang. 28Bot ef a Gad gi mi powa fi ron out diiman, dat miin se Gad a ruul mongks unu aredi.\n29“Ou sumadi fi go iina wan chrang man ous an tiif im sitn dem ef dem no tai im op fos? Wen dem tai im op a da taim de dem kyan tek we evriting.\n30“Enibadi we no de pan fi mi said, a fait gens mi, an aal a uu naa elp mi gyada, a skyata dem a skyata. 31A dat mek mi tel unu se piipl ago get paadn fram evri wikid an torbl sitn we dem du an evri wikid sitn we dem se bout Gad, bot enibadi we se wikid sitn bout Gad Spirit dem naa get paadn. 32Enibadi we chat bad gens di Man we Gad Pik, Gad wi paadn dem. Bot enibadi we chat bad gens di Uoli Spirit, dem naa go get paadn. Dem naa get paadn iina da laif ya ar di laif we ago kom.\n33“Mek wan chrii gud, an di fruut we it bier ago gud tu; mek wan chrii no gud, an di fruut we it bier naa go gud. Unu kyan nuo bout wan chrii sieka di kaina fruut we it bier. 34Unu likl siniek pikni unu! Ou unu kyan se notn we gud, wen unu wikid an tan bad? Kaaz wa kom outa yu mout, a wa de iina yu aat. 35Di gud man du gud sitn sieka di gud we stuor op iina im aat. An di wikid man du wikid sitn sieka aal a di wikidnis we iina im aat. 36A tel unu dis, pan jojment die, piipl ago afi ansa fi evri wikid sitn we dem se, we dem shuda neva se iina di fos plies. 37Kaaz a di wod we yu se wi mek yu rait wid Gad, an a di wod we yu se wi mek Gad rait yu aaf.”\n38Den som a di Laa tiicha an di Farisii dem se tu Jiizas se, ‘Tiicha wi waahn si yu shuo wi wan sain.’\n39Bot Jiizas ansa dem se, “Di piipl dem iina da taim ya, a wan wikid set a piipl. Dem aks fi wan sain we wuda pruuv se a Gad sen mi. Dem naa get non! Di onggl sain dem ago get a sopm laik wa did apm wid Juona di prafit. 40Jos laik ou Juona did de iina di big fish beli fi chrii die an fi chrii nait, a siem so di Man we Gad Pik ago beri diip iina di grong fi chrii die an chrii nait. 41Di piipl fram Ninive, ago tan op pan jojment die wid di piipl dem fram da taim ya an shuo dem se dem rang. Kaaz di Ninive piipl dem did sari fi di rang we dem du an chienj dem wiez wen Juona did kom priich tu dem. An nou, sitn we biga dan Juona de rait ya-so. 42Di kwiin we kom fram Shiiba iina di sout, shi ago kom bak alaiv wid di piipl dem fram da taim ya an shuo se dem rang, kaa shi did kom fram faar faar jos fi ier di waiz sitn dem we Salaman did av fi se. An nou, sitn we biga dan Salaman de rait ya-so.\n43“Wen wan wikid spirit kom outa sumadi, it go chuu dezot, a luk plies fi res bot no fain no we. 44Den it se, ‘Mi a ton bak go a di ous we mi lef.’ Wen it kech bak de-so, it fain se di ous emti. Di ous swiip kliin an evriting niit an taidi. 45Den di wikid spirit go we go bring bak sevn muo spirit we wosa dan it an di uol a dem go iin de go liv. So nou, da sumadi de wosaraaf dan bifuo. A siem so it ago go fi di wikid set a piipl dem fram da taim ya!”\n46Wen Jiizas did de de a chat tu di kroud a piipl dem, im mada an breda dem kom tan op outsaid a aks fi chat tu im. 47So sumadi se tu Jiizas se, “Oi de, yu mada an breda dem tan op outa duor. Dem waahn chat tu yu.”\n48Jiizas ansa di man se, “A uu a mi mada, an a uu a mi breda?” 49Im paint pan im falara dem an se, “Si mi mada an mi breda dem ya! 50Kaaz enibadi we du wa mi Faada iina evn waahn dem fi du, a dem a mi breda, sista an mada.”\nContinue to Matyu 13 »


Aks 6 - Holy Bible [Jamaican Bible]\nIina dem die de, di gruup a piipl we biliiv iina Jiizas did a gruo muo an muo. Di uman dem we a Juu an we taak di Griik langwij uufa ozban dem did ded, staat mombl anda di kwaiyat gens di uman dem we a Juu we onggl taak di Juu langwij an uufa ozban dem did ded tu. Dem did a mombl se dem neva did a get fi dem shier a di moni an fuud we dem did fi get a die taim.\nSo di twelv apasl dem kaal wan miitn wid aal a di piipl we biliiv iina Jiizas fi saat out di mata. Dem se tu dem se, “It wudn rait fi wi tap pred Gad mesij bout Jiizas fi go shier op moni an fuud fi di uman dem we ozban ded.\nAal a di piipl dem we did biliiv iina Jiizas did api fi du wa di apasl dem did se dem fi du. So dem pik Stiivn, wan man we biliiv iina Gad nof nof an we di Uoli Spirit kanchuol. An dem pik Filip, Prakoros, Nekenor, Timon, Paaminas, an Nikolas we did ton wan Juu an we did kom fram Antiyak.\nDem put dem man ya fi tan op infronta di apasl dem an dem put dem an pan dem ed an prie fi dem.\nGad mesij bout Jiizas pred muo an muo, an muo an muo piipl biliiv iina Jiizas an wan uol iip a di priis dem biliiv di Gud Nyuuz tu.\nStiivn a did wan man we Gad did a yuuz fi du som powaful mirikl an sain mongks di piipl.\nBot yu did av som man we kom fram di Choch fi di Piipl we get Frii (kaaz a so dem kaal demself). Som a dem kom fram Sairiin, Aligzanjriya, Silisiya an Iezha. Dem man ya staat fi aagyu wid Stiivn,\nbot dem fain se dem kudn manij im, kaaz di Spirit did mek im wel waiz an tel im aal wa im fi se.\nSo anda di kwaiyat dem get som man fi tel lai pan Stiivn se, “Wi ier da man ya se som torbl sitn bout Muoziz an bout Gad.”\nSo dem rail op di piipl, di elda dem an di Laa tiicha dem. Dem ron dong pan Stiivn, grab im an jrag im go a di plies we di liida dem miit an mek im tan op infronta dem.\nDem kyari iin som man fi tel lai pan Stiivn. Dem se, “Da man ya no tap taak torbl sitn gens da plies ya we uoli, an gens di Laa we Gad gi Muoziz fi gi wi.\nWi ier im se di wan Jiizas we kom fram Nazaret a-go mash dong da plies ya an mek wi liv difrant fram ou Muoziz tel wi faada faada dem fi liv.”\nEvribadi we did a sidong iina di plies we dem miit faasn dem yai pan Stiivn an si se im fies did a shain laik wan ienjel.


Luuk 1 | Bible.is\n1Tiyafilas Sa, Uol iip a piipl chrai fi rait dong di sitn dem wa apm mongks wi. 2Dem rait it dong siem wie ou dem ier it fram di piipl dem we did de de fram di staat, si di sitn dem wa apm an we priich di wod. 3Anarebl Tiyafilas, mi stodi evriting fram di staat an mek op mi main fi rait an tel yu wa apm, 4so yu wi nuo se wa yu ier a chuu sitn.\n5Wen taim Erad a did King iina Judiya, wan priis did de de, niem Zakaraiya. Im did bilang tu di Abija gruup a priis dem, an im waif Ilizibet a did wan a Ieran fambili. 6Gad si se di tuu a dem a did gud sumadi. Kaaz dem liv ou im waahn dem fi liv, dem du aal a wa im tel dem fi du an nobadi kudn paint no fingga pan dem. 7Bot dem neva av no pikni, kaaz Ilizibet kudn av non. Plos di tuu a dem did wel uol.\n8Wan die, Zakaraiya did a du priis wok iina Gad ous, kaaz fi im gruup a priis did de pan dyuuti. 9Iina dem die de di priis dem yuus tu kom tugeda an jraa niem fi si wich wan a dem fi go bon insens iina Gad ous. Dis ya taim ya a Zakaraiya niem get pik. 10Wen a did taim an Zakaraiya go iina Gad ous, di piipl dem we did gyada outa duor did a prie.\n11Wan a di Laad ienjel dem kom tu Zakaraiya an tan op pan di rait-an-said a di insens alta. 12Wen Zakaraiya si im, im fraitn so til. 13Di ienjel tel im se, “No fried! Gad ier yu prieya. Ilizibet ago av wan pikni fi yu, an yu fi kaal im Jan. 14Im ago mek yu wel api, an nof piipl ago glad wen im baan. 15Yu bwai pikni ago speshal iina Gad yai. Im no fi jringk no wain ar no ada chrang jringk. Di Uoli Spirit ago kanchuol im fram im iina im mada beli. 16Im ago bring bak uol iip a Izrel piipl tu di Laad, we a dem Gad. 17Im ago go bifuo Gad, wid di siem Spirit an powa laik wa Ilaija did av. Im aal ago mek faada kom bak kom lov dem pikni. An di piipl dem we neva did a ier Gad, ago staat tingk laik gud sumadi an du wa rait. An da wie de im ago mek piipl redi fi di Laad.”\n18Zakaraiya go aks di ienjel, “Ou mi ago nuo se a chuu sitn yu a taak? Mi a wan uol man, an mi waif no yong niida.”\n19Di ienjel tel im se, “Mi a Giebrel. Mi tan op bifuo Gad an im sen mi fi taak tu yu an fi tel yu di gud nyuuz. 20Bot chuu yu no biliiv mi, yu naa go kyan taak til wa mi tel yu bout apm.”\n21Siem taim dis a gwaan, di piipl outa duor did a wanda wa mek im a tek so lang fi kom outa Gad ous. 22Zakaraiya kom out bot im kudn tel dem notn. Dem nuo se im si wan vijan iina Gad ous, kaaz dem si se im kudn taak an onggl a mek sain tu dem.\n23Wen Zakaraiya don du im priis wok iina Gad ous, im go baka im yaad.\n24Afta dat im waif get biebi, so shi tan a ar yaad fi faiv mont. 25Shi se, “Di Laad du dis fi mi. Dem die ya, Gad shuo mi gud fies, so mi naa fi shiem wen mi de mongks ada piipl agen.”\n26Wen Ilizibet did av biebi iina beli fi siks mont, Gad sen ienjel Giebrel go a wan toun iina Gyalalii niem Nazaret, 27fi kyari wan mesij go gi wan yong uman niem Mieri we neva sliip wid no man yet. Mieri did ingiej fi marid Juozif, we kom fram di siem fambili we King Dievid did bilang tu. 28Di ienjel go tu Mieri an se tu ar se, “Mieri, mi av nyuuz we ago mek yu wel api. Gad riili riili bles yu an im a waak wid yu aal di taim.”\n29Wa Giebrel se kanfyuuz Mieri an shi staat fi wanda wa im miin. 30So di ienjel se tu ar se, “No fried Mieri, kaaz Gad riili riili bles yu. 31Yu ago get biebi, wan bwai pikni, an yu fi kaal im Jiizas. 32Im ago ton wan griet man an dem ago se im a di pikni fi di Muos Ai Gad. Di Laad Gad gweehn gi im di chuon wa im faada Dievid did av. 33An im aalwiez ago ruul uova Jiekob piipl, Izrel; an im ago ruul fi eva an eva.”\n34Mieri aks di ienjel se, “Ou mi fi av biebi wen mi neva eva go a bed wid no man?”\n35Di ienjel ansa ar se, “Di Uoli Spirit ago kom tu yu an di powa a di Muos Ai ago toch yu. Im ago bi Gad uoli pikni. 36Yu si yu fambili Ilizibet? Piipl tingk se shi kudn av pikni bot shi ago av pikni iina ar uol iej. A siks mont nou shi av biebi iina beli. 37Notn no de, wa Gad kyaahn du.”\n38Mieri se, “Mi de ya fi sorv di Laad. So mek it apm ou yu se it ago go.” Den di ienjel go we lef Mieri.\n39Mieri get redi an mikies go a wan toun iina di ili paat a Juuda. 40Wen shi riich, shi go a Zakaraiya ous an go iin go tel Ilizibet oudi. 41Az Ilizibet ier Mieri se oudi so, di biebi iina ar beli jomp. An di Uoli Spirit tek kanchuol a Ilizibet 42an shi baal out loud loud, “Mieri, yu bles muo dan aal ada uman an di pikni iina yu beli bles tu. 43Ou mi bles so, dat di mada a mi Laad kom luk fi mi? 44Az yu taak so braps, mi biebi jomp iina mi beli kaaz im api. 45Yu bles kaaz yu biliiv wa di Laad se ago apm.”\n46Mieri se: “Mi priez di Laad wid aal mi aat, 47mi suol priez Gad we siev mi; 48kaaz im si an memba mi im puo sorvant. Fram nou aan, evri jinarieshan ago se mi a Gad-bles uman, 49kaaz di Muos Powaful Gad du da mirikl ya fi mi — im uoli! 50Gad gud kyaahn don, an kain tu evribadi iina evri jinarieshan we rispek an priez im. 51Im tek im an du som powaful sitn; im skyata skyata buosi piipl. 52Gad aal dong ruula aafa dem ai chuon an lif op piipl we nobadi neva tingk se mata. 53Im gi onggri piipl uol iip a gud sitn, bot rich piipl im sen we wid dem tuu lang an. 54Gad elp im sorvant dem, Izrel. Im memba fi bi gud an kain tu dem 55jos laik ou im did pramis Iebriyam an im pikni dem, fi bi gud an kain tu dem fi eva.”\n56Mieri tan wid Ilizibet bout chrii mont an den go baka ar yaad.\n57Wen a taim fi Ilizibet av ar biebi, shi did av wan bwai. 58Ilizibet nieba an fambili dem ier ou di Laad did gud tu ar an dem glad fi ar.\n59Wen Jan kech iet die uol, dem kyari im go a Gad ous fi sorkomsaiz im. Dem nieba an fambili did waahn niem im afta im faada, Zakaraiya, bot 60im mada se, “Nuo! A Jan im fi niem.”\n61Dem se, “Afta non a yu fambili dem no niem so?”\n62Den dem mek sain tu im faada fi fain out wa niem im waahn gi im pikni. 63So Zakaraiya aks fi wan sliet fi rait pan. Dem shak wen im rait se, “A Jan im niem.”\n64Siem taim Zakaraiya mout uopm op an im tong luus op, an im staat fi priez Gad. 65Di nieba dem kudn biliiv we did a gwaan, an di nyuuz bout wa apm pred aal uova di ili paat a Judiya. 66Dem did si se di Laad powa de pan im so evribadi we ier bout it wanda an aks, “A wa da pikni ya ago ton out tu?”\n67Di Uoli Spirit tek kanchuol a Jan faada so im staat fi se: 68“Priez di Laad, Izrel Gad, kaaz im kom an frii im piipl. 69Im sen wan powaful sumadi fi siev wi. Da powaful sumadi ya kom fram di fambili a Gad sorvant Dievid. 70Jos laik ou im did taak chuu im uoli prafit dem wie bak wen an se: 71im ago siev wi fram wi enimi dem an fram di wan dem we iet wi an av powa fi ort wi. 72Im se im wuda gud tu wi faada faada dem an im memba im uoli pramis; 73Di pramis im mek tu wi faada Iebriyam, 74fi siev wi fram dem we iet wi. So wi kyan du we im waahn wi fi du an no fried; 75So wi kyan liv wan gud an kliin laif til wi ded. 76Mi pikni Jan, piipl ago kaal yu wan prafit fi di Muos Ai, kaaz yu ago gwaan bifuo im til im kom an get im piipl redi fi'im; 77Yu ago mek Gad piipl nuo se di laad a kom fi siev dem; Im ago paadn dem so dem kyan get siev. 78Sieka ou Gad gud an kain tu wi, di maanin son ago shain dong pan wi. 79It ago shain pan di wan dem we a liv iina di daak an we fried fi ded. An im ago shuo wi ou fi liv iina piis.”\n80Di pikni gruo op an get chrang iina spirit, an im did liv iina di dezot til di die im shuo imself tu Izrel.\nContinue to Luuk 2 »


2 Timoti 4 | Bible.is\n1Wen Jiizas di King kom bak fi ruul, im ago joj di piipl dem we a liv an di piipl dem we ded. So infronta Gad an Jiizas Krais, mi a beg yu 2priich Gad wod an mek shuor se yu aalwiez redi fi priich. Ef di taim rait ar it no rait, priich it siem wie. Yu afi shuo di piipl dem di rang we dem a du an put dem iina dem plies kaaz dem a sin. Yu mos tek taim wid dem wen yu a tiich dem an push dem fi du wa rait. 3Kaaz wan taim ago kom wen piipl naa go put op wid ar lisn tu wa Gad piipl a tiich. Insteda dat, fi mek demself api, dem ago luk fi di tiicha dem we wi tel dem wa dem waahn fi ier, kaaz dem lov ier nyuu tingz. 4An dem ago ton dem bak pan di chuut an staat lisn tu di tuori dem we a no chuu. 5Bot yu si yu Timoti, yu afi kanchuol yuself iina evriting. Yu ago fies nof chobl bot yu mos push chuu it an gwaan priich Gad wod. An kaaz yu a Gad sorvant yu mos du aal di wok we im gi yu fi du. 6Kaaz jos laik wen dem puor out wain wen dem don bon sakrifais, a siem so mi laif an di wok we mi a du fi Gad suun don. 7Mi wok aad fi Gad; mi fait fi wa mi biliiv iina. Mi priich Gad wod an du aal a wa Gad tel mi fi du; mi ron da ries ya til it don an no gi op. Mi ago sorv im til mi ded. 8Di Laad we aalwiez fier tu evribadi wen im a joj dem, ago gi mi wan kroun fi aal a di wok we mi du. Im ago gi mi it wen im kom bak fi joj di worl. An a no mi wan ago get kroun, im ago gi evribadi we did a lang fi im kom bak.\n9Du yu bes an mikies kom si mi. 10Kaaz Diimas gaan lef mi an gaan dong a Tesalonaika, kaaz im lov da worl ya. Kresens gaan a Gyaliesha an Taitos gaan a Dalmatiya. 11A onggl Luuk de ya wid mi. Wen yu a kom, go get Maak an bring im wid yu. Kaaz im kyan elp mi nof nof wen mi a priich an tiich Gad wod. 12Nou mi sen Taikikos gaan a Efisos. 13Wen yu a kom, kyari di kuot we mi did lef wid Kyaapos iina Chuowas. An bring mi ruol op buk dem, speshali di wan dem we mek outa animal skin. 14Aligzanda, di wan we wok wid metal, du nof wikid sitn tu mi. Gad ago pie im bak fi aal we im du. 15Yu mos wach out fi im, kaaz im a go gens wa wi tiich aad aad.\n16Wen mi did go a kuot fi di fos taim fi chrai difen miself nobadi neva kom sopuot mi, di uol a dem lef mi fi fen fi miself. Mi uop Gad no uol it gens dem. 17Bot di Laad did tan op said a mi an gi mi chrent. Im gi mi chrent so dat mi kuda priich di uol a im mesij tu di piipl dem we a no Juu. An im siev mi fram di piipl dem we did waahn fi fling mi gi di laiyan dem. 18Di Laad naa go mek no wikid sitn ort mi. Im ago kip mi sief an kyari mi go a im uom iina evn. Priez im fi eva an eva! Iemen!\n19Tel Prisila an Akwila an evribadi we liv iina Onisiforos yaad oudi fi mi. 20Irastos did stie iina Korint an mi lef Chrofimos iina Miletos chuu im did sik. 21Timoti, du yu bes fi kom ya bifuo winta. Yuubolos, Pyuudens, Lainos, Klaadiya an di uol a di breda dem sen oudi fi yu.\n22Mi prie se Gad wi tan wid yu an bles yu.\nContinue to Taitos 1 »


Iibruu 13 | Bible.is\n1Unu mos gwaan lov di breda an sista dem we biliiv iina Gad jos laik unu. 2An no tap elp chrienja an tek dem iina unu ous, kaaz a so som piipl tek iin ienjel an no iivn nuo. 3Unu fi memba di piipl dem we iina prizn, laik se a unu iin de wid dem. An memba di piipl dem we a sofa tu, laik se a unu a sofa, an a fiil di pien we dem a fiil. 4Evribadi fi rispek marid laif, ozban an waif mosn go sliip wid nobadi els — dem fi kip dem bed kliin. Kaaz di piipl dem we dabl iina seks sin, an we sliip wid piipl dem no marid tu, Gad ago joj dem. 5Unu no fi lov moni. Unu fi satisfai wid wateva unu av, kaaz Gad se, “Mi naa go lef unu non at aal. Nuo mi naa lef unu fi fen fi unuself.” 6Dat mek wi shuor shuor wen wi se, “Di Laad a di wan we elp mi an mi naa go fried a notn. Wa nobadi kyan kom du mi, iihn?”\n7Memba unu liida dem we tel unu bout Gad wod. Tingk bout wa did apm sieka ou dem liv dem laif, an chos iina Gad jos laik dem. 8Jiizas Krais no chienj — siem wie ou im tan yeside, a so im tan tide an a siem so im ago tan fi eva an eva. 9No mek di chrienj sitn dem we piipl go bout an a tiich mek unu chrie we. Kaaz a no ruul bout wa unu fi nyam an no nyam, mek di aat chrang. Bot a ou Gad lov wi so moch iivn duo wi no dizorv it. An a wan gud sitn dat. Di ruul dem bout wa piipl fi nyam neehn elp di piipl dem we did a fala dem. 10Wi av wan alta, an di piipl dem we wok we di Juu dem worship dem naa no rait fi nyam non a di sitn dem we wi tek bon sakrifais a da alta de.\n11Kaaz di liida fi di priis dem tek di animal blod kyari go iina di Uoliyis Plies go gi fi sin aafrin. Bot di animal badi get bon op outsaida di kyamp. 12A siem ting riich Jiizas. Im did sofa outsaida di kyamp tu, jos fi mek di piipl dem kliin fram sin wen im yuuz fi im uona blod. 13Wi fi galang outsaida di kyamp tu im den. Mek wi sofa an tek biit op, an tek di shiem we im did sofa tu. 14Kaaz wi naa no siti we ago laas fi eva ya-so, bot wi a luk fi di siti we ago kom. 15So sieka we Jiizas du, mek wi priez Gad aal di wail. Wen wi priez Gad so, a sakrifais wi a sen op gi im. A wi aafrin dat wi a gi wid wi mout, an dat shuo se wi chos iina im, an wi a se im a fi wi Laad. 16An no figet fi du wa gud, an fi shier we unu av, kaaz Gad lov dem kaina sakrifais de. 17Lisn wa unu liida dem se, an du wa dem tel unu fi du. Kaaz dem ago afi ansa tu Gad, an tel im bout ou dem did tek kier a unu. So du fi unu paat, so dem wi api fi du di wok an dem fies naa fi lang dong, kaaz ef dat apm, dat naa go elp unu at aal.\n18Prie fi wi. Wi shuor se wi kanchens naa bada wi an wi waahn liv rait iina evri wie. 19Beg unu du, prie iivn muo se mi wi kom bak tu unu suun suun.\n20Gad gi wi piis iina wi aat. Im tek di blod we mek di nyuu plan bitwiin wi an im laas fi eva, an mek di ed shepad fi di shiip dem kom bak alaiv — dat a wi Laad Jiizas Krais. Mi prie se di Gad, we du aal a dem sitn ya 21wi gi unu aal a di gud sitn dem we impuotant fi go du wa im waahn unu fi du. Mi prie tu se im wi mek wi ton aal a wa im waahn wi fi ton. An dis wi apm kaaz im wi mek Krais Jiizas du dat. Di piipl dem fi priez Krais Jiizas fi eva an eva an lif im op. Iemen.\n22Nou breda an sista, mi a beg unu, bier wid di likl mesij we mi rait fi mek unu aat chrang, an no bada get beks, kaaz a no notn lang mi rait.\n23Mi waahn unu nuo se wi breda Timoti get let outa jiel. Ef im suun kom, mi wi bring im wid mi wen mi kom luk fi unu.\n24Sen oudi tu aal a unu liida dem an aal a Gad piipl dem. Di wan dem fram Itali sen oudi tu.\n25Mi prie se Gad lov, we non a wi no dizorv, wi tan wid unu.\nContinue to Jiemz 1 »


Revilieshan 16 | Bible.is\n1Den mi ier wan loud vais fram Gad ous se tu di sevn ienjel dem, “Unu go pich out wa iina unu boul pan di ort fi shuo se Gad wel beks.” 2Di fos ienjel pich out wa iina fi im boul pan di lan. Den som ogli suor we kaaz nof pien brok out pan di piipl dem we av di wail animal maak, an we worship di sitn we dem mek fi luk laik im.\n3Di sekan ienjel pich out wa iina fi im boul pan di sii, an it ton iina sitn we luk laik ded man blod, an evriting we liv iina di sii ded aaf.\n4Di tord ienjel pich out wa iina fi im boul pan di riva an spring waata dem, an dem ton iina blod. 5Den mi ier di ienjel we inchaaj a di waata se tu Gad se: “Yu a di Uoli Gad, di wan we liv, di wan we de bout fram wie bak wen, an we eva liv. Yu fier, an yu joj di piipl dem pan di ort ou dem fi get joj, 6kaaz dem kil yu piipl an yu prafit dem an mek fi dem blod ron, so yu gi dem blod fi jringk, an a dat dem dizorv.” 7Den mi ier wan vais fram di alta se: “Yes, Laad Gad, nobadi no powaful laik yu, yu joj piipl ou dem fi get joj an gi dem wa dem dizorv!”\n8Den ienjel nomba fuo pich out wa iina fi im boul pan di son, an Gad lou di iit a di son fi skaach op di piipl dem laik faiya. 9Di son did so at it bon di piipl dem bad bad. An iivn duo dem a bon op, dem stil a kos Gad, Gad we av powa uova di sitn dem we mek piipl sofa. Dem kos im an stil wudn ton we fram dem sin an gi Gad priez.\n10Den ienjel nomba faiv pich out wa iina fi im boul pan di wail animal chuon, an kaaz daaknis fi kom dong pan di uola im kindom. Di torbl pien we piipl sofa, mek dem chaa op chaa op dem tong. 11Sieka ou dem a sofa an di suor we dem av, dem kos aaf Gad we iina evn, bot dem stil wudn ton we fram di torbl sitn we dem did a du.\n12Ienjel nomba siks pich out wa iina fi im boul pan di big big riva Yuufrietiiz, an di waata jrai op an mek wie so dat di king dem fram di Iis konchri dem kyan kraas wid dem aami. 13Den mi si chrii iivl spirit we luk laik bulfrag; wan kom outa di jragan mout, wan outa di wail animal mout an wan outa di laiyad prafit mout. 14Di spirit dem a diiman spirit we du som powaful sitn. Dem go out aal uova di worl go gyada op di king dem fi waar — di waar we ago apm pan di big die wen Gad, we muo powaful dan evribadi, ago joj piipl.\n15“Luk, mi ago kom laik wan tiif! Di wan dem we gwaan luk out an kip aan dem kluoz so dat dem na'afi go bout niekid an shiem se evribadi si dem niekid, a dem wel bles.”\n16Di iivl spirit dem gyada op di ruula dem an dem aami de a wan plies we iina di Iibruu langwij dem kaal Aamagedan.\n17Ienjel nomba sevn pich out wa iina fi im boul iina di ier, an wan loud vais kom fram Gad chuon we iina Gad ous, it se, “It don.” 18Den laitnin flash, an wan piis a tonda klap, an wan torbl torbl ortkwiek shiek. Fram Gad put piipl pan ort, no ortkwiek so torbl neva apm yet — it did wel torbl. 19Di ortkwiek plit op di powaful siti iina chrii paat, an aal a di siti iina aal di konchri dem iina di worl mash op. Gad memba Babilan, di powaful siti. Im joj ar, an fuos ar fi jringk di wain we did iina di kop we shuo se Gad did wel beks. 20Wen di ortkwiek did shiek, nobadi kudn fain non a di ailan dem ar di mountn dem — dem did gaan. 21Som big uol ielstuon jrap outa di skai pan piipl. Som a dem wie uova onjrid poun. An di piipl dem kos Gad kaaz a di ielstuon dem, an mek di torbl ielstuon jrap pan dem.\nContinue to Revilieshan 17 »


Aks 1 - Holy Bible [Jamaican Bible]\nTiyafilas sa, iina mi fos buk mi rait bout aal a di sitn dem we Jiizas du an we im tiich fram di staat\ntil di die im get tek op iina evn. Dat a did afta Jiizas yuuz di Uoli Spirit fi tel im apasl dem we im did pik, wa im waahn dem fi du.\nAfta im did sofa an ded pan di kraas, im kom bak alaiv an shuo imself tu im apasl dem. Im pruuv tu dem iina nof difrant wie se im alaiv. Fi bout faati die im kip aan a shuo op mongks dem taim afta taim an taak tu dem bout Gad kindom.\nWan a di taim wen im did a iit wid dem im tel dem se, “Tan a Jeruusilem an wiet fi wa mi Faada pramis fi gi unu, di siem sitn we mi did tel unu bout.\nKaaz Jan baptaiz piipl wid waata, bot kopl die fram nou Gad a-go baptaiz unu wid di Uoli Spirit.”\nSo wen dem kom tugeda, dem aks im se, “Laad, a nou yu a-go kaaz di Izrelait dem fi ruul agen?”\nIm se tu dem se, “A onggl mi Faada wan av di powa fi disaid wen dat a-go apm. An im no lou unu fi nuo dat.\nBot di Uoli Spirit a-go kom pan unu an ful unu op wid powa an unu wi tel piipl iina Jeruusilem, Judiya, Samieriya an aal uova di worl bout mi.”\nAz im don se dis tu dem, Gad tek im op iina evn rait infronta dem yai, an wen im did a go op, wan kloud aid im so dem kudn si im no muor.\nDem did stil a luk iina di skai wen Jiizas did a go op, wen aal av a sodn tuu man we jres iina wait kluoz kom tan op saida dem\nan se tu dem se, “Unu man we kom fram Gyalalii, wa mek unu tan op ya-so wid unu yai faasn pan di skai? Da siem Jiizas ya we unu si get tek op fram unu iina evn, im a-go kom bak di siem wie, jos laik ou unu si im go op iina evn.”\nDi apasl dem lef di il niem Mount Aliv an go baka Jeruusilem, bout aaf mail waak fram di mountn.\nWen dem kech a Jeruusilem, dem go opstiez go a di ruum we dem did a stie. Piita, Jan, Jiemz an Anju; Filip an Tamas, Bartalimyuu an Matyu; Jiemz, Alfiyos bwai pikni, Saiman we niem Zelat, an Juudas, Jiemz bwai pikni, aal a dem did de de.\nDi uol a dem did eva a miit tugeda fi prie: dem, di uman dem, Mieri, Jiizas mada, an Jiizas breda dem.\nIina dem die de, wen di biliiva dem gyada op fi wan a dem miitn, (bout onjrid an twenti a dem did de de), Piita tan op\nan se tu dem se, “Breda an sista, wa rait dong iina Gad wod did afi apm. Lang bifuo it apm, di Uoli Spirit did mek Dievid taak bout Juudas, di wan we sel out Jiizas an mek di piipl dem ares im.\nJiizas did pik Juudas fi bi wan a im apasl an so im a did wan a wi.”\n(Im yuuz di moni we im did get fi sel out Jiizas an bai wan piis a lan. Pan da siem piis a lan de, im faal dong ed wie an im beli bos an im chraip an evriting iina im flai out.\nEvribadi iina Jeruusilem ier bout wa apm tu im, so iina fi dem langwij dem kaal di piis a lan Akeldama, dat miin blod fiil.)\n“Kaaz it rait dong iina di buk we niem Saamz se, “‘Mek im ous emti out an nobadi no liv de,’ an, “‘Mek sumadi els tek fi’im plies an du di wok we im shuda du.’\nSo wan a di man dem we did de de wid wi aal di taim wen di Laad Jiizas did a muuv mongks wi,\nfram wen Jan did staat baptaiz tu di taim wen Gad tek im op a evn, wi niid wan a dem man de fi jain op wid wi an tel piipl se Jiizas kom bak alaiv.”\nSo di biliiva dem kaal out tuu sumadi niem, wan a did Juozif we dem kaal Baasabas ar Jostos, an di ada wan niem Mataiyas.\nDen dem prie, “Laad, yu nuo wa iina evribadi aat. So shuo wi wich wan a dem yu pik\nfi tek uova di apasl wok we Juudas did av. Kaaz Juudas get wa im dizorv.”\nDen dem jraa schraa an Mataiyas get pik, so im jain di gruup a ilevn apasl.


1 Tesaluoniyan 4 | Bible.is\n1 Tesaluoniyan 4\n1Nou, breda an sista, fi don wa wi did a se bifuo: wi did don tiich unu aredi ou fi liv so Gad wi api wid unu (an wi nuo se a so unu a liv). Bot, wi a aks unu, an a beg unu iina di Laad Jiizas niem fi liv so muo an muo. 2Kaaz unu nuo se wa wi tel unu fi du, a dat di Laad Jiizas se unu fi du. 3Gad waahn unu fi liv wan laif we gud an kliin an we shuo se unu a fi im uona piipl, so unu fi kip we fram aal kaina seks sin. 4Evri wan a unu fi nuo ou fi kanchuol unu badi iina wan wie we gud an kliin an we shuo se unu a Gad piipl, an iina wan wie we piipl kyan rispek. 5Unu no fi go roun an a dabl-dabl iina seks sin laik di worliyan dem we no nuo Gad. 6An unu mosn chriit unu breda an sista dem iina wan wie we no rait. Unu no fi tek advaantij a dem. Kaaz di Laad ago ponish piipl fi aal a dem kaina sin ya. Wi did don tel unu an waan unu aredi. 7Kaaz Gad neehn kaal wi fi wi dabl iina seks sin, bot fi liv kliin. 8An enibadi we no du dis, a no jos man dem naa fala bot dem ton dem bak pan Gad — Gad, we gi unu im Uoli Spirit.\n9Nou fi taak bout ou unu fi lov unu breda an sista dem we biliiv iina Jiizas, mi no niid fi rait an tel unu bout dat, kaaz Gad imself don tiich unu ou fi lov unu wan aneda. 10An fi riil unu lov unu breda an sista dem we de aal uova Masiduoniya. Bot mi breda an sista, wi a beg unu du dat muo an muo. 11Unu fi chrai aad fi liv wan kwaiyat laif an no go roun wid no loud naiz a aagyu-aagyu. Unu fi main unu uona bizniz an no megl-megl. An unu fi wok wid unu an, jos laka ou wi tel unu fi du. 12Da wie de, ou unu liv wi mek piipl we no biliiv an chos iina Gad rispek unu an unu no afi luk tu nobadi fi notn niida.\n13Breda an sista, wi waahn unu fi nuo bout wa riili apm tu aal a dem we jrap asliip. Da wie ya unu wi no baal an muon laik di piipl dem we no nuo Gad an no ekspek notn gud fi apm afta sumadi ded. 14Wi biliiv se Jiizas ded an kom bak alaiv, so wi biliiv se Gad ago mek evribadi we chos iina Jiizas kom bak alaiv wen Jiizas kom bak. 15Wa wi a tiich unu ya nou a wa di Laad wod se. Wi we stil alaiv, wen di Laad kom bak wi naa go miit op wid di Laad bifuo dem we ded aredi yu no. 16Kaaz di Laad imself ago kom dong fram outa evn, an piipl ago ier im baal out loud. Dem ago ier di ed ienjel kaal out an Gad chompit ago bluo. An di piipl dem we ded we did biliiv iina Krais Jiizas, dem ago kom bak alaiv fos. 17Den aal av a sodn, wi we stil a liv, an we de pan ort siem wie, wi an dem ago get tek op iina di kloud dem fi miit di Laad iina di ier an a so wi ago en op de wich paat di Laad de fi eva. 18So, yuuz dem wod ya elp unu wan aneda, so unu aat wi no evi dong.\nContinue to 1 Tesaluoniyan 5 »


Yuunaitid Stiet a Mexiko\nKiapital: Mexiko Siti\n• President: Andrés Manuel López Obrador\nIeria: 1 964 375 km²\nPapilieshan: 119 530 753\nKaalin kuod: +52\nISO 3166 kuod: 484 / MX / MEX\nIntanet TLD: .mx\nDi Yuunaitid Stiet a Mexiko adawaiz nuo az Mexiko (Panish: México) a wah fedaral kanstityuushanal ripoblik we de ina Naat Amoerka. Iab wah baada wid di Yunaitid Stiet; pah di soutiis kuos a Guatimaala, Biliiz, ah di Kiaribiyan Sii; ah pah di iis bai di Golf a Mexiko. Ia di fif laajis konchri ina di Amoerkaz bai tuotal ieria ah di 14t laajis indipendant nieshan ina di wol. Mexiko ab 109 milian smadi we lib de ah rangk 11t az konchri wid di muos smadidem. Ia wah fedarieshan we ab 31 stiet an wahn Fedaral Distrik, di kiapital, Mexiko Siti.\nIna prii-Kolombian Mexiko, wuoliip a indijinos kolcha eh-de bout (Olmek, Toltek, Tiotihuakan, Maya, ah Aztek). Ina 1521 Spien tek di lan we Mexiko de tide, an eh-kaali Nyuu Spien, bot Mexiko gien indipendans ina 1821. Afta Mexiko indipendans uoliip a ikanamik prablem ampa dem ah deh luuz uoliip a deh terichri tu.\nMexiko a wah riijanal powa, di onggl Latn Amoerkan nieshan we de paat a di Aaganizieshan fi Ikanamik Kaaparieshan ah Divelopment, sens 1994, ah a wah migl-ingkom konchri. Mexiko a nyuuli indoschrialaiz nieshan ah ab di 11t laajis ikanami ina di wol bai GDP. Mexiko ikanami ab chrang lingk wid NAFTA. Ousomeba, di laaj ingkom distribyuushan ah di wuoliip a jrog vailens a ishiu a kansoern.\nMexiko • Yunaitid Stiet


Sin Piita Basilika - Wikipidia\nSin Piita Basilika\nMien fasaad a Sin Piita Basilika\nDi Piepal Basilika a Sin Piita ina di Vatikan, ar simpli Sin Piita Basilika (Latn: Basilica Sancti Petri; Italian: Basilica Papale di San Pietro in Vaticano), a wah Italian Renesans choch ina Vatikan Siti, di piepal engkliev widin di siti a Ruom.\nDizain prinsipali bai Donato Bramante, Mikelanjelo, Carlo Maderno ah Gian Lorenzo Bernini, Sin Piita a di muos rinoun wok a Renesans aachitecha ah wan a di laajis choch ina di wol. Wails a naida di mada choch a di Kiaklik Choch nar di kiatiijral a di Dayasis a Ruom, Sin Piita rigyaad az wan a di uolies Kiaklik shrain. Iweh- diskraib se "ihuol a yuuniik pozishan ina di Kristian wol" an az "di grietis a aal choch ina Krisndom".\nKiaklik chadishan huol se di Basilika a di berial sait fi Sin Piita, wan a Krais Apasl ah aalso di fos Puop; supuozidli, Sin Piita tuum de direkli biluo di ai alta a di Basilika. Fi dis riizn, nof a di Puopdem beri a Sin Piita sens di Hoerli Kristian piiriad. Choch eba de pah dis sait sens di taim a di Ruoman Empara Kanstantain di Griet. Kanschrokshan a di prezant basilika, fi riplies di Uol Sin Piita Basilika a di 4t senchri KE, eh-bigin pah 18 Iepril 1506 ah weh kompliit pah 18 Novemba 1626.\nDi las' time da page yah change a 08:45 pon 28 May 2016.


Ifiijan 5 | Bible.is\n1So den, sins unu a Gad pikni an im lov unu, unu fi chrai fi tan jos laik im. 2Lov unu wan aneda, jos laik ou Krais Jiizas lov unu. Im gi op im laif fi wi laik wan swiit sakrifais we dem bon pan alta gi Gad.\n3Unu a Gad speshal piipl. So non a unu no fi get miks op iina naasi laif laik: man a sliip wid uman we a no im waif, man a sliip wid man, ar uman wid uman. Unu no fi waahnti-waahnti niida. Dem de sitn de no fi de mongks Gad piipl at aal at aal. 4No yuuz doti wod, an no bada wid aigl, kielis an fuul-fuul taak, kaaz Gad piipl no du dem sitn de. Wa unu fi du a gi Gad tangks. 5Unu kyan nuo fi shuor se enibadi we sliip wid sumadi dem no marid tu, dem kyaahn tek paat iina di nais sitn dem we put op fi Gad piipl iina Faada Gad an Krais Jiizas kindom. Di siem ting go fi dem we du naasinis an dem we waahnti-waahnti (dem piipl de a worship faalz gad). 6Unu no fi mek nobadi chrik unu wid wod we no mek no sens. Gad beks wid piipl we taak dem sitn de, an im gweehn ponish aal a uu chat fuulinish an no du we im se. 7So, no kip kompni wid dem de saat a piipl de, an no tek paat iina dem fuulinish.\n8Wan taim, unu did a liv iina di daak laik piipl we no nuo Gad. Bot nou dat unu ton di Laad pikni, unu no iina daaknis agen, unu iina lait. So nou, unu mos liv laik piipl we de iina di lait, 9(kaaz di sitn dem we kom fram di lait, a onggl wa gud, rait an chuu). 10Chrai fain out we di Laad riili waahn unu fi du. 11Unu no fi tek paat iina di rang sitn dem we piipl we no nuo Gad an we a liv iina di daak a du. Wa unu fi du a mek evribadi si se di sitn dem we dem piipl de a du no mek no sens. 12Kaaz di sitn dem we dem a aid an a du, so naasi, piipl shiem fi taak bout dem. 13Bot di lait shuo op aal a di sitn dem we iina di daak mek evribadi si. 14Lait shuo op evriting an mek wi si wa dem riili komiin laik. A dat mek Gad wod se, “Unu we a sliip, wiek op, man. Aal a unu we ded, kom bak alaiv, an mek Krais Jiizas shain pan unu laka lait.”\n15Wach ou unu liv. No gwaan laik unu a fuul. Ak laik se unu av sens. 16Evri chaans unu get fi du sopm gud, du it, kaaz a bier wikid sitn a gwaan iina dem taim ya. 17So no bada gwaan laik unu chupid. Fain out we di Laad riili waahn unu fi du. 18No bada jringk chrang jringk an get jongk an galang bad an gwaan wid aal kaina naasinis. Wa unu fi du a mek di Uoli Spirit tek kanchuol a unu laif. 19Da wie de, wen unu a taak tu wan aneda, unu kyan yuuz saamz, sing som im, an sing di sang dem we di Spirit gi unu. Unu wi kyan sing an mek myuuzik bobl iina unu aat an priez di Laad. 20Unu fi gi tangks tu Faada Gad aal di taim fi evriting. Unu fi gi im tangks sieka wa di Laad Jiizas du fi unu.\n21Kaaz unu av nof rispek fi di Laad Jiizas, unu fi ombl unuself an lisn tu unu wan aneda.\n22Di uman dem we av ozban mos ombl demself an du we dem ozban se dem fi du jos laik ou dem wuda ombl demself an du we Krais Jiizas se dem fi du. 23Dem fi du dis kaaz di ozban a di ed a di waif siem laik ou Krais Jiizas a di ed fi di choch. Im a di wan we siev di choch, an di choch a fi im badi. 24Siem laik ou di piipl dem we mek op di choch ombl demself an du we Krais Jiizas se dem fi du, a siem so di uman dem fi ombl demself an du we dem ozban waahn dem fi du.\n25Nou, di ozban dem fi lov dem waif siem laik ou Krais Jiizas lov di choch an ded pan di kraas fi it. 26Jiizas gi op im laif pan di kraas, so dat im kuda mek di choch kliin an set ar wan said fi Gad. A di Gud Nyuuz we powaful dat im tek wash ar an mek ar kliin. 27Krais Jiizas du dis so im kuda gi op im choch tu imself laik wan gruup a piipl we luk wel gud — wan we no av no doti spat, no ringkl ringkl, ar notn laik dat, bot wan we gud an kliin an no av no faalt at aal. 28A siem so ozban fi lov dem waif, siem laik ou dem lov dem uona self. Di wie ou im lov im waif shuo se im lov imself. 29Kaaz piipl no iet dem uona badi. Wa dem du a fiid an tek kier a demself, siem laik ou Krais luk aafa wi we mek op im choch. 30Im du it, kaaz wi a paat a fi im badi. 31“Sieka dat wan man wi lef im mada an faada yaad an go marid tu im waif, an di tuu a dem tugeda ago komiin laik wan sumadi.” 32It aad fi andastan we dem sitn ya miin. Mata a fak, wa mi a taak buot ya-so nobadi neva nuo bout it bifuo. Bot Gad a mek wi nuo bout it nou. Mi a taak bout Krais Jiizas an im choch. 33Bot rait nou stil, mi a tel di ozban dem se dem fi lov dem waif jos laik ou dem lov demself. An di waif dem fi rispek dem ozban.\nContinue to Ifiijan 6 »


Sata - Wikisource\nby Maakos Oriilios\nSuos: Ingglish Wikisuos/Chranslieta: Wikisuos\nSoch ah soch sitn, frah soch ah soch kaaz, mos-ah-boun fi fala. Smadi uuda no waanti go so, uda se fig-chrii no fi gruo widoutn no sap ar waata. Bwaili dong, memba se likl muo frah dis, buot yu ah dem di wuola unu ago ded, ah liklmuo stil, nat iibm yu niem ah rimembrans ago lef. Buk 4, VI\nSmadi wa kiah sait tingz ou deh tan nou, kiah penichriet aal wa eba gwaan, ar eba a-go gwaan, far aal tingz a di wan sieh ting; ah wuola dem tan laka deh wan aneda. Meditiet muotaim pah di kanekshan bituix aal tingz ina di wol; ah pah di myuuchal rilieshan wa deh ab wan tu teda. Far aal tingz komiin laka deh foulop ah mixop ina deh wan aneda, da so komz deh grii. Faa wan ting kansikuent pah di neda, bai luokal muoshan, bai nachral paadna ah griiment, ah bai sobstanshal yuunian, ar ridokshan a di wuola sobstans ina wan. Buk 6, XXXIV\nWasoeba smadi waah du ar se, yu fi tan gud; no fi henibadi hels siek, bot fi fiyu uona niecha siek; laka ef aida guol, ar di hemaral, ar poerpl, shuda eba se tu dehself, Wasoeba smadi waah du ar se, mi mos gwaan stil az emaral, ah mi fi kip mi kola. Buk 7, XII\nNo bada pen di res a yu die a-tingk bout ada piipl biniz, wen ino rilivant tu di kaman gud, wen iwi enda yu frah du adahels beta wok. No wies yu taim a-tingk wa soertn man a-du, ah fi wa: wa im a-se, ah wa im a-tingk, ah wa im a-lukbout, ah soch ada faasnis ah parangglz, daa wi mek man falalain waakbout lef frah kia, frah prii da paat a ihself wa raitid, ah ina kanchuol. Si tui ina di wuol lain ah kanekshan a yu taatdem, se yu tikia fi blakout wasoeba haigl ah outa-aada: bot espeshal wasoeba faas ah badmain: ah yu fi yuuz yuself fi tingk onggl soch tingz, wa ef a man abasodn ax yu, a wa yu a-tingk bout nou, yu kiah ansa Dis, ah Dat, brait ah buolfies, so das chuu yu taatdem yu shuo se ebriting wid yu kuul ah buonifai; a so smadi fi tan ina sasayati, naa luk fi sprii, nar fi ih ed tek im ina eni wie ataal-ataal: frii frah aal kantenshan, grojful, ah sospishan, ah frah wasoeba hels yu wuda shiem fi kanfes se ide pah yu main. Buk 3, IV\nRetrieved from "https://wikisource.org/w/index.php?title=Sata&oldid=472611"\nThis page was last edited on 9 May 2016, at 11:56.


2 Korintiyan 1 | Bible.is\n2 Korintiyan 1\n1Da leta ya a kom fram mi, Paal, wan a Jiizas Krais apasl dem. Mi a wan apasl kaaz a dat Gad did waahn mi fi bi. Wi breda Timoti, im grii wid evriting we iina da leta ya. So, a di tuu a wi a sen it an wi a sen it tu aal a Gad piipl we kip choch iina Korint an tu aal a di piipl dem we iina Akaiya we biliiv iina Gad. 2Mi prie se wi Faada Gad an wi Laad Jiizas Krais wi shuo unu lov iivn duo wi no dizorv it an gi unu piis iina unu aat.\n3Priez di Gad an Faada fi wi Laad Jiizas Krais. Im a di Faada we gud an kain tu evribadi. Im a di Gad we elp piipl wen dem niid it an we osh dem wen dem sad. 4Wen wi a go chuu aal kaina kraasiz an sofarieshan, a im kom elp wi an push wi fi gwaan tan chrang. Im du dat so wi kyan ton roun an elp ada piipl we a go chuu sofarieshan, no mata wa kaina chobl dem av, an elp dem siem laik ou im elp wi. 5Wi an Jiizas a wan, so wi afi go sofa uol iip siem laik im. Bot jos laik ou wi did afi sofa, a siem so im ago elp wi an tek kier a wi nof nof kaaz wi an im a wan. 6So ef wi sofa, wi a sofa kaaz wi waahn fi elp unu an wi waahn unu fi kip chrang. An ef wi get elp, unu wuda a get elp tu. Kaaz unu wi nuo se wen unu a sofa laik wi, fi unu elp wi kom. An dat wi mek unu gwaan kip chrang wen chobl tek unu. 7Wi biliiv iina unu an wi nuo se unu wi gwaan biliiv no mata wa unu fies kaaz jos laik ou unu sofa wid wi, Gad wi elp unu siem laik ou im elp wi.\n8Breda an sista wi waahn unu fi nuo di chuut bout aal a di sitn dem we wi did afi sofa chuu wen wi did de a Iezha. Di sofarieshan a did muor dan wi kuda manij. It did so bad wi did shuor se a ded wi did a go ded. 9It did komiin laik se a sen sumadi sen wi fi ded. Bot Gad mek wi go chuu dem sitn de fi tiich wi se wi mos chos iina im, di Gad we mek piipl kom bak alaiv, an no chrai fi yuuz wi uona chrent fi du notn. 10Wi did a go ded wan wikid wikid wie an a Gad mek wi neva ded. A im siev wi an im wi aalwiez kom siev wi wen wi iina chobl. Wi nuo se im wi gwaan kip wi sief. 11Unu mos prie se Gad wi elp wi tu. Kaaz wen Gad ansa unu prieya an bles wi, nof ada piipl wi staat fi gi Gad tangks fi aal we im du fi wi.\n12Nou dis a wa wi av we wi kyan buos bout: fi wi kanchens naa bada wi, kaaz wi nuo se wi liv gud wid evribadi. Aal unu, muor dan di res a piipl dem, wi chriit gud. Wi neva aid notn fram unu an wi aalwiez liv laik ou piipl we se dem bilang tu Gad fi liv. An wi naa liv so kaaz wi sumaat ar wi av sens, bot kaaz Gad gud tu wi an a im mek wi kyan liv so. 13An unu nuo se wi naa chrai chrik unu kaaz wi no rait notn gi unu we unu kyaahn riid ar andastan. Rait ya nou unu no andastan evriting bout wi bot mi uop se 14wan die unu wi andastan evriting. Mi uop se unu wi andastan so dat pan di die wen Jiizas kom bak, unu wi kyan buos bout ou unu nuo wi siem laik ou wi kyan buos bout ou wi nuo unu.\n15An kaaz mi did shuor se unu wuda andastan an welkom mi, mi did plan fi kom si unu fos, so dat unu kuda get bles tuu taim, 16an so unu kuda elp wi fi go a Masiduoniya. An den wen wi lef Masiduoniya wi did plan fi kom bak kom luk fi unu so dat unu kuda elp wi fi go a Judiya. 17So wen mi plan dem chienj op an mi neva get fi kom bak kom si unu, a siiriyos unu tingk mi neva siiriyos bout di plan dem wa mi mek? Unu tingk se mi komiin laik di piipl dem we liv iina di wol we onggl du tingz fi elp demself an we se “Yes mi a kom” an siem taim se “No mi naa kom”?\n18Wi kyan chos Gad, im no lai, an im a wi witnis kaaz wi neva tel unu “yes” an den likl afta dat tel unu “nuo.” 19Kaaz Gad Bwai Pikni, Jiizas Krais, we mi, Silvanos an Timoti did priich tu unu bout, a no sumadi we se “Yes” wan minit an “Nuo” di neks. Jiizas aalwiez se wa im miin, im aalwiez se “Yes.” 20No mata umoch pramis Gad mek, a Jiizas Krais mek wi kyan get di uol a dem. A so mek wen taim wi waahn fi big op Gad wi se “Iemen” iina Jiizas niem. 21Nou a Gad mek aal a wi kyan tan chrang an gwaan biliiv iina Jiizas Krais. A im pik wi fi bi im piipl. 22Im maak wi fi shuo se wi bilang tu im an gi wi di Spirit iina wi aat so wi wuda nuo se im ago gi wi aal we im pramis fi gi wi.\n23Nou ef wa mi bout fi tel unu a lai, mek Gad ponish mi: a fi fi unu uona gud mek mi neva kom bak a Korint. Mi neva kom bak kaaz mi neva waahn unu fi sofa. 24Wi a no som baas we a chrai fi ruul uova unu an tel unu wa fi biliiv. Wi a wok wid unu fi mek unu api kaaz unu chrang iina wa unu biliiv.\nContinue to 2 Korintiyan 2 »


Iibruu 9 | Bible.is\n1Nou di fos plan we Gad did mek did av ruul bout ou piipl fi worship im, an bout di tent we we piipl fi worship, we piipl mek. 2Dem put op wan tent fi worship Gad an afta yu go chuu di fos kortn yu did de iina di Uoli Plies. Iin de-so, yu did av wan lampstan an di tiebl wid dem speshal bred we di priis tek gi Gad. 3An baka di sekan kortn yu did av di tent we dem kaal di Uoliyis Plies. 4Iin de-so yu av di alta we mek outa guol. De-so dem bon wan spais we smel swiit. Yu did av di baks tu, we tan fi di pramis we Gad mek, dat did kova aal uova iina guol. Da baks de av iin di jog we did uol mana, we Gad did gi dem fi nyam. Ieran waakn tik we liif did gruo pan did iin de tu. An di tuu stuon dem we Gad ruul did rait op pan did iin de wid di res a sitn dem. 5Uova di guol baks yu did av di sitn dem we dem kaal ‘cherobim’ we komiin laik pikni wid wing. Dem sitn de did shuo se Gad de de-so. An dem wing chrech uova di plies we Gad paadn sin. Bot wi kyaahn taak bout aal a di niti-griti ya-so.\n6So, wen di ting set op so nou, di priis dem wuda kom iina di fos paat a di tent aal di wail kom du dem priis wok. 7Bot a onggl di liida fi di priis dem wan go paas di sekan kortn we de insaida di tent, an a onggl wan taim fi di ier im wuda du dat. Im neva go an no tek animal blod wid im. Im wuda gi Gad dat fi fi im sin an fi di rang sitn dem we piipl du an no iivn si se dem du. 8Di Uoli Spirit did a shuo se di wie fi get iina di riil tent, di Uoliyis Plies neehn uopm op yet, so langks az di uol tent — di wan pan ort, did stil a yuuz. 9Di tent pan ort a wan sain we shuo we did a gwaan da taim de. It shuo se aal a di gif an sakrifais we piipl yuuz tu kyari go gi Gad wen dem a worship im kudn set dem kanchens frii. 10Dem sitn de did onggl a diil wid wa piipl fi nyam an jringk an di difrant difrant wie dem kyan kliin op demself. Aal a dem ruul de, we onggl a tel wi bout ou piipl fi du tingz, an we naa tel wi notn bout piipl aat, dem onggl ago laas til di taim kom fi set tingz rait. Dat a wen di nyuu plan kom iin an chienj tingz roun.\n11Bot Krais Jiizas kom aredi az liida fi priis fi di gud sitn dem we a kom. An di tent we im go chuu, dat biga an beta dan di ada wan. It no niid notn els fi mek it no beta dan it bi. An a no piipl mek da wan de. Dat miin fi se a no da worl ya it kom fram. 12An a no guot blod ar kou kyaaf blod im tek du dis. Bot a fi im uona blod im tek go iina di Uoliyis Plies. Im go de onggl wan dege-dege taim an a it dat — im wan siev di uol a wi fram sin fi eva! 13So, ef guot an bulkou blod an di ashiz a wan biebi kou kyan springkl pan piipl we no kliin iina Gad yai an mek dem kliin fi go worship Gad, 14den tingk bout umoch muo Krais Jiizas blod ago du fi wi! Sieka di Spirit we liv fi eva im kuda gi op imself, an im naa no sin at aal. So fi im blod frii wi kanchens fram di sitn dem we wi du uova an uova fi worship we riili naa no yuus an we boun fi kil wi aaf, an mek wi kyan riili sorv di Gad we liv fi eva! 15A so kom im mek wan nyuu plan bitwiin Gad an piipl. So di piipl dem we Gad kaal fi bi fi im uona piipl dem im kyan bles dem fi eva laik we im pramis fi du. Dat kyan apm kaaz im ded, an kaaz im go ded di piipl dem we sin an brok di uol taim plan we Gad did mek wid dem, dem piipl de kyan get paadn. 16Kaaz wen sumadi rait wan wil, dem afi pruuv se da sumadi de ded fos fi di wil av yuus. 17Di wil no miin notn ef di sumadi we rait it no ded yet — a wen di sumadi ded nou it av powa. 18So di fos plan we Gad did mek neehn av no powa widoutn blod. 19Kaaz wen Muoziz did tel aal di piipl dem evri wan a Gad ruul we did rait dong iina di Laa Buk. Im tek wan biebi kou blod an guot blod, wid waata an wan likl piis a wan plaant niem isop, we im tai wid som daak red shiip skin an springkl di blod an waata pan di Laa Buk an pan aal a di piipl dem. 20An Muoziz se, ‘Dis a di blod fi di plan we Gad mek wid unu, an se unu afi kip.’ 21A siem so im tek di blod an springkl pan di tent an pan evriting we did iina di tent we dem did yuuz fi worship. 22An bies pan wa di laa se, yu did afi springkl blod pan nieli evriting fi mek it kliin; an ef no blod no ron, no sin no get paadn.\n23So, di sitn dem we onggl komiin laik di wan dem we de a evn, dem sakrifais de did afi bon fi mek dem sitn de get kliin. Bot di wan dem we de a evn — di riil wan dem, beta sakrifais di afi bon fi dem sitn de. 24Kaaz Krais Jiizas neehn go iina wan tent we piipl mek, we did jos a ak laik di riil tent — nuo sa. Im go iina evn itself an de de wid Gad nou, fi elp wi. 25An im neehn go iina evn go gi op imself uova an uova laik ou di liida fi di priis dem did afi go iina di Uoliyis Plies ier afta ier a kyari blod we a no fi dem uon. 26Ef a so, den Krais Jiizas wuda afi sofa uol iip a taim sins di worl mek. Bot nier di taim wen di worl ago don nou, im gi op imself laik wan sakrifais, onggl wan taim, an dat kova evriting. Da wie de im kuda get rida sin. 27An jos laik ou wi nuo fi shuor se a wan taim evribadi ago ded an den Gad ago joj dem, 28wel a siem so, Krais Jiizas sakrifais imself onggl wan taim fi paadn uol iip a piipl sin. Bot wen im kom bak a no kom im a kom fi tek we sin bot fi siev di piipl dem we a wiet fi im.\nContinue to Iibruu 10 »


Yunaitid Kindom - Wikipidia\n(Riidirek frahn Yunaitid Kingdam)\nYunaitid Kindom a Griet Britn ah Nadan Airilan\nOfishal langwij: Ingglish\n• Manaak: Kwiin Ilizibet II\n• Praim Minista: Boris Johnson\nIeria: 242 495 km²\nPapilieshan: 65 648 000(2016)\nKaalin kuod: +44\nISO 3166 kuod: 826 / GBR / GB\nIntanet TLD: .uk\nDi Yunaitid Kindom, ofishali di Yunaitid Kindom a Griet Britn ah Nadan Airilan, a savrin konchri we de aafa di naatwes kuos a kantinental Yuurop. A wah ailant nieshan, we mekop a Griet Britn, di naatiis paat a Airilan, ah nof ada likl ailant. Apaat frah di lan baada we Nadan Airilan ab wid di Ripoblik a Airilan, di nieshan sorong bai di Atlantik Uoshan, di Naat Sii, di Ingglish Chanil, ah di Airish Sii. Di bigis ailant, Griet Britn, kanek wid Frans bai di Chanil Tonil adawaiz nuo az di Chonil.\nDi Yunaitid Kindom a yuuniteri stiet we mekop a fuo konchri: Ingglan, Nadan Airilan, Skatlan, ah Wielz. Igoban bai wah paalimenchri sistim, ah di siit a gobament de ina Landan, bot deh ab chrii ada nashinal adminischrieshan ina Belfaas, Kaadif, ah Edinboerg. Di Yunaitid Kindom a kanstityuushanal manaaki, wid Kwiin Ilizibet II az di ed a stiet. Di nieshan ab fuotiin uobasii terichri, we lefbak ina 1992 frah di British Empaya, we weh kanchuol aalmuos kwaata a di lan soerfis a di wol, - di bigis empaya ina ischri. British influens kiah fain ina di languij, kolcha, ah liigal sistim a nof a di faama kalani. Kwiin Elizabeth a stil di ed a di Kamanwelt a Nieshan, an di ed a stiet fi di wuola di Kamanwelt konchridem.\nDi Yunaitid Kindom a divelop konchri, wid di fif (naminal GDP) ar sixt (PPP) bigis ikanami ina di wol. Iwena di fos konchri fi indoschrialaiz, ah yuus fi ron di wol az di muos powaful konchri ina di 19t ah 20t senchri. Anfaachinetli, kaaz a tuu wol waar, ah di diklain a di empaya ina di sekan aaf a di 20t senchri di ruol we iyuus fi plie ina gluobal afier jraadong. Stil, di Yunaitid Kindom a chrang powa wid chrang-chrang ikanamik, kolchral, milichri ah politikal influens ah a wah mieja nyuuklier powa, wid di sekan ar tod ayis difens bojit ina di wol. Di konchri a memba a di Yuropiyan Yuunian, ab poermanent siit pah di Yunaitid Nieshan Sikyuoriti Kongsl, ah memba a di G8, NATO, OECD, WTO, ah di Kamanwelt a Nieshan.\nWikimedia Commons ab midia rilietid tu: Yunaitid Kindom.\nRichriiv frahn "https://jam.wikipedia.org/w/index.php?title=Yunaitid_Kindom&oldid=19612"\nLast edited on 27 Julai 2019, at 06:41


Anansi an Wizdom - Livres de contes Québec\nAnansi an Wizdom Anansi et la sagesse\nWie bak inna di diez piipl neva nuo notn. Dem neva nuo ou fi plaant fuud, ar ou fi mek klaat, or ou fi mek tuul outa aiyan. Di gad niem Nyaame op ina di skai did av aal a di wizdom fi di wol. Im did kip it sief inna wahn pat we mek outa klie.\nWan die, Nyaame mek op im main se im wuda gi di pat a wizdom to Anansi. Evritaim Anansi luk ina di klie pat, im lorn sopm nyuu. A pyuur eksaitment!\nAnansi get krievn an staat tingk tu imself se, “Mi ago kip di pat sief op a di tap a wahn ai chrii. Den mi wi av it aal tu miself!” Im spin wahn lang chred, wain it roun di klie pat, an tai it op pan im beli. Im staat fi klaim di chrii. Bot it did aad fi klaim wid di pat a lik op pan im nii dem evritaim.\nAal dis taim Anansi likl bwaai pikni did a stan op a di fut a di chrii a wach im. Im se tu im se, “It no wuda iiziya fi klaim ef yu tai di pat baka yu insted?” Anansi chrai fi tai di klie pat ful a wizdom baka im, an it di riili iiziya.\nInna no taim im riich a di tap a di chrii. Bot den im stap an tingk tu imself se, “Mi sopuoz fi bi di wan wid aal a di wizdom, an si mi bwaai pikni did smaata dan mi!” Anansi did so beks bout it so til im dash we di klie pat outa di chrii.\nWahn Biini Siid: Di Stuori Bout Wangaari Matai Nuozibele an di chrii schraan a ier Chikin an Milipiid Dangki Pikni Sakiima Sang Di Die Mi Lef Mi Yaad Fi Go Toun En an Iigl


Maak 9 | Bible.is\n1Den im se tu dem se, “Mi a tel unu dis, an a chuu mi a taak, som a unu we tan op ya-so naa go ded bifuo di taim kom wen unu si Gad a ruul iina wan powaful wie.”\n2Afta siks die Jiizas tek Piita, Jiemz an Jan wid im an di fuo a dem wan go pan wan ai mountn. Aal av a sodn Jiizas staat fi chienj rait infronta dem, 3im kluoz ton wait laka lait. It did wel wait. No bliich iina di worl kudn bliich dem wait so. 4Den dem si Ilaija an Muoziz kom tan op infronta im an a taak tu im.\n5So Piita se tu Jiizas se, “Tiicha, a gud ting se wi did de ya. Mek wi bil op chrii shed no — wan fi yu, wan fi Muoziz an wan fi Ilaija.” 6(Kaaz dem did so fraitn, im neva nuo wa fi se).\n7Den wan kloud kom dong kom kova dem op an dem ier sumadi vais iina di kloud se, “A fi mi Bwai Pikni dis. Unu fi lisn wa im se!”\n8Dem ton roun fi luk siem taim, bot wen dem luk dem no si nobadi, onggl dem an Jiizas wan.\n9An wen Jiizas an im falara dem did a kom dong di mountn, im gi dem aada se dem nof fi se notn tu nobadi bout wa dem did si til afta di Man we Gad Pik ded an kom bak alaiv. 10So dem kip it tu demself an taak bout it mongks dem wan aneda an a wanda wa im miin wen im se, “Wen im ded an kom bak alaiv?”\n11Den dem aks im “Wa mek di Laa tiicha dem se dat Ilaija mos kom bak fos bifuo di wan we Gad sen fi siev piipl kom?”\n12Jiizas ansa dem se, “Ilaija kom fi chuu fi get evriting pan chrak. Bot wa mek unu tingk it rait dong se di Man we Gad Pik gweehn afi go chuu nof sofarieshan an piipl ago chriit im laik se im no nobadi? 13Bot mi a tel unu, Ilaija kom aredi, an som piipl du im aal wa dem did waahn fi du im, jos laik ou it rait dong se dem wuda du im.”\n14Wen Jiizas an im chrii falara dem riich pan di flat, dem si wan big kroud a piipl gyada op roun di ada falara dem, an di Laa tiicha dem did a aagyu wid dem. 15Wen di piipl si Jiizas, dem did shak, so dem ron go miit im siem taim.\n16So im aks dem se, “Wa unu an dem a aagyu bout?”\n17Wan man iina di kroud ansa se, “Tiicha, mi bring mi bwai pikni tu yu we av wan diiman iina im we mek im dom. 18Enitaim di diiman tek kanchuol a im, it mek im fling dong imself a grong, im mout fraat op fraat op, im grain im tiit an tifn op imself. Mi beg yu falara dem fi ron out di spirit, bot dem kudn dwi'it.”\n19Jiizas se tu dem se, “Unu piipl iina da taim ya! Unu no biliiv! Umoch langga mi afi tan ya wid unu? Umoch langga mi afi put op wid unu? Kyari di bwai kom tu mi.”\n20So dem kyari di bwai tu im. Wen di diiman si Jiizas, im mek di bwai staat shiek aad aad siem taim. Im jrap a grong, staat ruol bout, an im mout staat fraat op fraat op.\n21So Jiizas aks di bwai faada, “Ou lang sins im a sofa so?” Im se, “Fram im a likl pikni sa. 22Uol iip a taim di diiman fling im iina faiya an iina waata fi kil im. Bot ef yu kyan du notn fi'im, tek piti pan wi an elp wi, du.”\n23Jiizas ansa im se, “ ‘Ef yu kyan du notn fi'im?’ Ef yu biliiv eniting kyan apm.”\n24Siem taim di bwai faada baal out, “Mi biliiv, elp mi fi biliiv muo!”\n25Wen Jiizas si se wan kroud a piipl staat gyada op faas faas, im chat tu di diiman chrang chrang an tel im se, “Yu spirit we mek di bwai kyaahn taak ar ier, mi a tel yu, kom outa im an neva go iina im agen!” 26Di spirit baal out an shiek di bwai aad aad an kom outa im. Afta im kom out di bwai luk laik wan ded man an nof a di piipl dem se “Im ded!” 27Bot Jiizas tek taim uol im an an elp im op, an im tan op.\n28Afta Jiizas go iina di ous, im falara dem aks im se, “Wa mek wi kudn ron out di diiman?” 29Jiizas ansa dem se, “Ef unu no prie, unu kyaahn ron out dem de kaina diiman de.”\n30Jiizas an im falara dem lef an paas chuu Gyalalii. Im neva waahn nobadi fi nuo we dem de, 31kaaz im did a tiich im falara dem. Im tel dem se “Sumadi ago sel out Di Man we Gad Pik an gi im uova tu piipl we iet im. Dem ago kil im, bot chrii die afta dat, im ago kom bak alaiv.” 32Bot dem neva andastan wa im did miin, an dem did fried fi aks im.\n33Afta Jiizas an im falara dem riich a Kyaporniyom an go iina di ous im aks dem se, “Wa unu did a taak bout wen unu did a waak?” 34Bot dem no se notn, kaaz dem did a aagyu bout wich wan a dem ago get di tap-a-tap pozishan iina di gruup.\n35Afta Jiizas sidong, im kaal im twelv falara dem an se, “Ef non a unu waahn di tap-a-tap pozishan, unu a fi sekl fi laas plies an sorv evribadi.”\n36Den im tek wan likl pikni an mek im tan op mongks dem. Im og op di pikni an se tu dem se, 37“Enibadi we tek iin wan a dem likl pikni ya kaaz im biliiv iina mi tek mi iin tu an enibadi we tek mi iin, a no jos mi dem a tek iin, dem a tek iin di wan we sen mi tu.”\n38Jan se tu Jiizas se, “Tiicha, wi si wa man a yuuz yu niem ron out diiman outa piipl an wi chrai fi tap im kaaz im no bilang tu wi gruup.”\n39Bot Jiizas se tu dem se, “No tap im, kaaz nobadi we yuuz fi mi niem fi wok mirikl kyaahn jos ton roun di neks minit an chat bad bout mi. 40Kaaz enibadi we naa fait gens wi de pan fi wi said. 41Mi a tel unu dis, an mi naa lai, enibadi we gi unu wan kop a waata kaaz unu bilang tu mi, boun fi get wa dem fi get.”\n42“Ef nobadi mek wan a dem likl pikni ya we biliiv iina mi sin, it wuda beta fi dem ef sumadi tai wan big big rakstuon roun dem nek an fling dem iina di sii. 43So ef unu an mek unu sin, chap it aaf. Kaaz it wuda beta fi unu kripl an liv fi eva wid Gad dan fi av tuu an an get fling dong iina el faiya we kyaahn out! 45Ef unu fut mek unu sin, chap it aaf. Kaaz it wuda beta fi unu ef unu kyaahn waak an liv fi eva wid Gad dan fi av tuu fut an get fling dong a el. 47Ef unu yai kaaz unu fi sin, juk it out. Kaaz unu wuda beta aaf ef unu go iina Gad kindom wid onggl wan yai dan fi av tuu yai an get fling dong a el, 48we “ ‘Di worm dem we a nyam dem kyaahn ded an di faiya we a bon dem kyaahn out.’ 49Bot faiya ago bon an kliin op evribadi.\n50“Saalt gud, bot ef di ties gaan, ou yu ago mek it ties laik saalt agen? Mek di Gud Nyuuz komiin laik saalt mongks unu an kaaz unu fi liv iina piis wid wan aneda.”\nContinue to Maak 10 »